Kena ‘scam’, Bell kasihankan Mubarak Majid
Oleh HANISAH SELAMAT

17 Jun 2021, 10:07 pm
PETALING JAYA – “Biarpun sudah tanya bermacam-macam soalan, saya tetap kena kencing dengan penipu berkenaan.”
Itu luahan pelakon Bell Ngasri selepas tertipu dengan taktik aktiviti ‘scammer’ (penipuan) seorang individu yang menggunakan data peribadi dengan menggodam telefon bimbit milik kenalan yang juga pelakon senior, Mubarak Majid sehinggakan menyebabkan kerugian sebanyak RM1,000.
Tidak mahu insiden tersebut berulang dan memperdaya lebih ramai mangsa, terutama rakan-rakan dalam industri, pemilik nama sebenar Nasrizal Ngasri, 41, turut membuat satu laporan polis di Balai Polis Gombak, Selangor hari ini.
“Saya tidak fikir panjang mahu membantu Mubarak dengan memindahkan duit ke akaun diberikan penyamar itu kerana yakin dia dalam kesusahan tambah-tambah selepas berbual lama menerusi Whatsapp (WA).
“Walaupun pelik apabila ‘uncle’ meminta tambahan lagi sebaik urusan pemindahan pertama selesai, saya tak sedar tertipu hinggalah kawan-kawan dalam kumpulan WA kecoh menerima mesej sama.
“Dalam situasi sekarang macam-macam orang lakukan untuk dapat wang mudah tetapi tak sangka walaupun sudah bertanya pelbagai soalan, saya tetap kena kencing dengan penipu berkenaan.

“Saya percaya sebab kiriman mesej itu memang daripada nombor uncle, tambahan pula saya kenal dia sejak kecil malah kami baharu saja menjayakan drama bersiri bersama-sama,” katanya.
Kesal atas kejadian yang turut membabitkan nama baik pelakon yang sudah lama dikenalinya, Bell juga menyifatkan kejadian tersebu memberi pengajaran kepadanya supaya jangan terburu-buru apabila membabitkan soal wang.
Kata bintang 18 Puasa itu lagi, banyak penggodam dan pihak tidak bertanggungjawab yang sentiasa menanti peluang untuk mencuri identiti orang lain demi mendapatkan wang dengan cara mudah dan sukar dikesan.
“Selepas ini saya akan lebih berhati-hati. Saya mahu menolong tetapi rupa-rupanya semua itu cuma lakonan untuk meraih simpati. Harap kealpaan saya ini turut jadi peringatan kepada orang lain.
“Kalau terima mesej yang meragukan, jangan mudah percaya. Lebih baik kita hubungi individu berkenaan supaya dapat terus berbual dan mendengar suaranya daripada hanya berbalas mesej.
“Supaya lebih selamat, dalam situasi sekarang ini ditambah selepas ‘terkena’, mungkin saya takkan berani lagi nak menolong sesiapa. Kena perlu berhati-hari sebab benda ini boleh buat kita serik.
“Saya pun kasihan pada ‘uncle’ sebab perkara ini terjadi bukan salah dia pun. Sebelum ini kita cuma dengar kejadian membabitkan scammer dalam berita, tak sangka dalam beringat kita pula terkena,” tambah pemegang watak Barkoba itu.
Salah guna data peribadi membabitkan Mubarak berlaku semalam apabila si penipu berkenaan mengirimkan mesej meminta beberapa kenalan pelakon itu menyalurkan bantuan kewangan, kononnya dia sedang terdesak.
Mubarak yang sudah membuat dua laporan polis mendedahkan antara rakan dalam senarai nombor yang dihubungi penyamar menerusi WA, sekali gus nyaris menjadi mangsa ialah Ebby Yus dan Liza Abdullah.- K! ONLINE


29 rumah rosak dalam kejadian ribut, hujan batu
Oleh ABD. RAZAK OSMAN

17 Jun 2021, 10:52 pm
SUNGAI PETANI – Kira-kira 29 buah rumah di tujuh kampung di daerah Kuala Muda rosak dalam kejadian ribut dan hujan batu pada petang tadi.
Kejadian kira-kira pukul 2.30 petang itu melibatkan Kampung Padang Buloh, Kampung Banggol, Kampung Kubang Sapi dan Kampung Padang Mahligai.
Hujan batu yang turut turun bersama ribut siang tadi
Tiga lagi kampung ialah Kampung Alor Perun, Kampung Olak Madu dan Kampung Ekor Lubuk.
Pegawai Angkatan Pertahanan Awam daerah Kuala Muda, Kapten (PA) Azahar Ahmad berkata, kampung paling teruk terjejas ialah Kampung Padang Buloh melibatkan 11 buah rumah.
“Kita turut menerima laporan enam kejadian pokok tumbang termasuk yang menimpa rumah dan kenderaan,” katanya di sini hari ini.
Kata beliau, tiada kecederaan dilaporkan berlaku dalam kejadian tersebut.

Seorang penduduk, Hamzah Shawal, 67, berkata, kejadian mengakibatkan bumbung rumahnya rosak.
“Saya juga terkejut apabila mendapati berlaku hujan batu dalam kejadian petang tadi,” tambahnya. – K! ONLINE


Kluster, sporadik punca kes meningkat di Negeri Sembilan
Oleh NOR AINNA HAMZAH

17 Jun 2021, 8:57 pm
SEREMBAN – Saringan kontak rapat, kes kluster dan sporadik menjadi penyumbang kepada peningkatan kes harian Covid-19 di Negeri Sembilan hari ini.
Menteri Besar, Datuk Seri Aminuddin Harun berkata, peningkatan kes itu adalah hasil saringan bersasar yang dilakukan majikan terutamanya sektor perindustrian di Seremban.
Selain itu, peningkatan kes juga berlaku hasil saringan kontak rapat oleh Pejabat Kesihatan Daerah (PKD) bagi membendung penularan Covid-19.
“Sebanyak 36 peratus daripada kes hari ini berpunca daripada kluster, kontak rapat (41 peratus) dan sporadik (23 peratus).
“Bagi pecahan kluster pula, sebanyak 78 peratus melibatkan sektor perindustrian, pusat jagaan khas (13 peratus) dan komuniti (9 peratus).
“Sebanyak 53% daripada kes sporadik adalah melibatkan saringan bergejala terhadap pekerja di sektor perindustrian,” katanya dalam kenyataan hari ini.

Aminuddin berkata, sehingga pukul 12 tengah hari, jumlah kes Covid-19 di negeri ini adalah 36,194 kes dengan 5,825 kes sedang dirawat dan 244 kematian direkodkan. -K! ONLINE


Elak simpan wang di rumah takut dikebas toyol
Oleh KOSMO!

17 Jun 2021, 11:00 pm
JAKARTA – Peristiwa duit hilang dipercayai dicuri toyol membuatkan penduduk Kampung Sindanglaya, Kabupaten Tasikmalaya Jawa Barat terpaksa beralih ke bank untuk menyimpan wang mereka , lapor Suara.com, semalam.
Sejak tiga bulan kebelakangan ini, sebilangan penduduk kampung berdepan misteri kehilangan wang meskipun sudah menyimpannya dengan baik.
“Sejak sebulan lalu, kes wang hilang secara misteri sudah reda tetapi penduduk sudah tidak berani menyimpan duit di rumah dan memindahkan simpanan ke bank berdekatan.
“Jumlah wang hilang kebiasaannya sekitar 300,000 rupiah (RM86) hingga 500,000 rupiah (RM143),” ujar salah seorang penduduk kampung, Hasan.
Tambah Hasan, penduduk yang kehilangan duit juga ada menemui kesan tapak kaki kecil dipercayai toyol  dalam kediaman mereka selepas insiden kehilangan wang simpanan. – Agensi


Semua juri, peserta ‘All Together Now Malaysia’ beri keterangan
17 Jun 2021, 9:29 pm
PUTRAJAYA – Polis mengesahkan 50 juri dan 25 peserta Program All Together Now Malaysia telah memberi keterangan bagi membantu siasatan berkenaan program itu yang didakwa melanggar prosedur operasi standard (SOP) Perintah Kawalan Pergerakan (PKP).
Selain itu, ketua dan pegawai penguatkuasaan Kementerian Kesihatan (KKM) juga sudah hadir memberi keterangan di Ibu Pejabat Polis Daerah (IPD) Putrajaya.
Ketua Polis Daerah Putrajaya, Asisten Komisioner A Asmadi Abdul Aziz berkata, kesemua mereka telah dipanggil secara berperingkat untuk proses merakam keterangan sejak laporan polis pertama dibuat di Iskandar Puteri, Johor pada 8 Jun lalu.
“Kes itu kemudiannya telah diambil alih oleh Bahagian Siasatan Jenayah, IPD Putrajaya.
“Tujuan kita memanggil ketua dan pegawai penguatkuasaan adalah untuk membuat pengesahan sama ada wujud atau tidak kesalahan berdasarkan bukti yang ada,” ujarnya dalam kenyataan hari ini.
Terdahulu, Kosmo! melaporkan Majlis Keselamatan Negara (MKN) mengarahkan agar siasatan dibuat ke atas sebuah program hiburan syarikat televisyen swasta yang didakwa melanggar SOP PKP.

Siasatan awal mendapati penggambaran program itu dilakukan di Pusat Konvensyen Antarabangsa Putrajaya (PICC) pada 3 Mac hingga 11 April lalu dengan merujuk SOP Sektor Industri Kreatif-Acara Langsung (PKPP) yang sedang berkuatkuasa ketika itu. – K! ONLINE


Pecah masuk pejabat pos, peti besi ditinggalkan atas jalan
Oleh ASLIZA MUSA

17 Jun 2021, 8:42 pm
IPOH – Polis sedang mengenalpasti kumpulan atau pihak yang bertindak memecah masuk Pejabat Pos Kampung Kepayang di Chandan Desa, Simpang Pulai dekat sini sebelum meninggalkan peti besi di atas jalan di hadapan premis tersebut.
Ketua Polis Daerah, Asisten Komisioner Yahaya Hassan berkata, kejadian itu disedari pengurus cawangan pejabat pos berkenaan ketika wanita itu tiba di lokasi pada pukul 8 pagi tadi.
Katanya, pengurus tersebut mendapati pintu hadapan pejabat pos iaitu pintu kaca dan roller shutter dalam keadaan terbuka ekoran diumpil.
“Pengadu memaklumkan pintu kaca dan roller shutter itu dalam keadaan separuh terbuka di mana terdapat kanvas berwarna biru menutupi pintu hadapan.
“Pemeriksaan di dalam pejabat pos itu mendapati keadaan berselerak dan peti besi yang berada di dalam premis pula berada di luar pejabat di atas jalan,” katanya di sini hari ini.
Menurut Yahaya, pengadu juga memberitahu premis berkenaan dalam keadaan baik semasa kali terakhir ditinggalkan semalam. -K! ONLINE


Penganggur cedera kelar leher sendiri
Oleh MASTURAH SURADI

17 Jun 2021, 10:54 pm
KOTA TINGGI – Seorang penganggur disyaki mengelar leher sendiri dalam kejadian di Jalan Bunga Cempaka, Felda Pasak, di sini hari ini.
Ketua Polis Daerah Kota Tinggi, Superintendan Hussin Zamora berkata, kejadian itu disedari kira-kira pukul 9.45 pagi oleh orang awam sebelum membuat panggilan kecemasan.
“Hasil maklumat dari orang awam suspek dilihat berjalan kaki menghala ke arah Stesen Minyak Petronas, Taman Pasak, Kota Tinggi dalam keadaan leher berdarah.
“Suspek difahamkan telah diselamatkan oleh pihak ambulans dan kemudiannya dihantar ke Hospital Kota Tinggi untuk menerima rawatan.
“Suspek kini dilaporkan berada dalam keadaan stabil dan masih menerima rawatan,”katanya ketika dihubungi di sini hari ini.
Hussin berkata, siasatan awal mendapati lelaki itu berasal dari Felda Air Tawar 1 mempunyai rekod jenayah lampau.

Katanya, rekod jenayah membabitkan satu kes pecah rumah serta tiga kes melibatkan penyalahgunaan dadah.
“Susulan itu polis telah merampas sebilah pisau berlumuran darah disyaki digunakan dalam kejadian cubaan membunuh diri itu.
“Buat masa ini, punca kejadian masih belum diketahui dan masih dalam siasatan polis,”katanya.
Kes disiasat dibawah Seksyen 309 Kanun Keseksaan iaitu cubaan membunuh diri.-K! ONLINE


Lelaki cuba jual kereta berisi mayat teman wanita
Oleh KOSMO!

17 Jun 2021, 9:30 pm
NASHVILLE, TENNESSEE – Seorang lelaki warga Amerika Syarikat didakwa membunuh teman wanitanya sebelum cuba menjual kenderaannya yang berisi mayat mangsa, lapor akhbar New York Post semalam.
Jabatan Polis Metropolitan Nashville berkata, Robert Miquel Johnson, 31, cuba mengalihkan kenderaan milik teman wanitanya, Pamela Paz, 44, sehari sebelum mayat mangsa ditemui di dalam kereta itu di sebatang jalan di Nashville.
Selepas menyoal siasat Johnson, detektif kemudian cuba menjejaki seorang saksi yang berkata, dia melihat Johnson cuba menjual kenderaan jenis Dodge Charger itu.
Johnson juga memberikan maklumat yang salah ketika polis bertanya tentang lokasinya ketika  pembunuhan berlaku.
“Dia disoal siasat dan didapati memberikan maklumat palsu,” kata polis.
Johnson kini dipenjarakan atas tuduhan lain yang tidak berkaitan di daerah Wilson, namun dijangka akan dipindahkan ke Nashville. -Agensi


32 main badminton dikompaun RM48,500
Oleh KHAIRUL MOHD. ALI

17 Jun 2021, 8:54 pm
JOHOR BAHRU – Keseronokan 32 individu bermain badminton bertukar episod duka apabila dikenakan kompaun selepas didapati melanggar Prosedur Operasi Standard (SOP) ditetapkan dalam tempoh pelaksanaan Perintah Kawalan Pergerakan (PKP) 3.0.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, individu terbabit yang dikenakan kompaun berjumlah RM48,500 terdiri daripada 31 pemain dan pemilik premis.
“Bertindak atas maklumat, polis telah menyerbu sebuah gelanggang badminton di Batu 6, Jalan Skudai di sini pada pukul 5.35 petang, kelmarin.
“Dalam operasi itu, seramai 32 lelaki berusia antara 18 hingga 44 tahun dikenakan kompaun kerana gagal mematuhi SOP PKP 3.0.
“Seorang pemilik premis berkenaan dikompaun sebanyak RM2,000 manakala kesemua yang lain dikenakan kompaun sebanyak RM1,500,” katanya dalam satu kenyataan di sini hari ini. -K! ONLINE


Wanita derma buah pinggang kepada bekas isteri suami
Oleh KOSMO!

17 Jun 2021, 8:30 pm
TALLAHASSEE, FLORIDA – Seorang wanita warga Amerika Syarikat yang baru dua hari berkahwin sanggup mendermakan buah pinggang miliknya kepada bekas isteri suaminya , lapor laman berita Good News Network semalam.
Debby Strickland yang berpacaran dengan  Jim Strickland selama 10 tahun berkata, suaminya itu mempunyai hubungan yang amat baik dengan bekas isterinya, Mylean Merthe memandangkan mereka membesarkan dua orang anak bersama.
Merthe yang menderita sakit buah pinggang perlu mencari penderma sesuai.
Buah pinggangnya hanya berfungsi pada tahap 8 peratus dan perlu segera dibedah bagi membolehkan dia terus hidup.
Merthe kemudian mendapat tahu isteri baharu bekas suaminya iaitu Debby merupakan penderma yang sesuai.
Selepas membuat ujian darah dan sampel tisunya diambil, Debby bersetuju untuk melakukan pembedahan pemindahan buah pinggang itu dua hari selepas majlis perkahwinannya.

“Ia merupakan hari yang sangat menggembirakan dalam hidup saya,” kata Debby.
Pembedahan tersebut berjaya dan kedua-dua wanita itu kini berkawan baik dan menggelar diri masing-masing sebagai ‘adik-beradik buah pinggang’. -Agensi


PMPPB tawar perkhidmatan Covid-19 Bus Mobile Vaccination
Oleh KHAIRUL MOHD. ALI

17 Jun 2021, 7:24 pm
JOHOR BAHRU – Pertubuhan Muafakat Pengusaha dan Pemandu Bas (PMPPB) Johor merayu kerajaan negeri menggunakan perkhidmatan bas bergerak dalam melaksanakan program vaksinasi.
Pengerusi PMPPB Johor, R Thiagarajan berkata, idea perkhidmatan ‘Covid-19 Bus Mobile Vaccination’ itu bagi membantu ahli mereka yang kehilangan punca pendapatan terutama selepas sempadan Malaysia-Singapura ditutup.
“Ini adalah usaha persatuan untuk terus mencari rezeki bagi ahli. Kerajaan negeri perlu memberi peluang kepada kami dan tidak hanya tertumpu kepada syarikat-syarikat bas yang besar semata-mata.
“Berilah juga kami ruang kerana ada mulut yang perlu disuap. Sehingga kini bas-bas milik ahli PMPPB tidak beroperasi lagi.
“Jadi kami berharap Menteri Besar, Datuk Ir. Hasni Mohammad dapat mendengar suara hati kami,” katanya dalam satu kenyataan, di sini hari ini.
Menurut Thiagarajan yang juga Setiausaha Agong Gabungan Bas Malaysia (GBM) lagi, tawaran perkhidmatan itu sudah dimohon secara bertulis kepada kerajaan negeri pada 8 Jun lalu dan kerajaan Pusat pada 11 Jun lalu namun sehingga kini tiada sebarang maklum balas diterima.


Bapa dihukum bunuh guna raifal AK-47
Oleh KOSMO!

17 Jun 2021, 7:30 pm
SANA’A, YEMEN – Seorang bapa dihukum mati di hadapan khalayak menggunakan raifal AK-47 selepas didapati bersalah membunuh tiga orang anak perempuannya yang masih kecil, lapor akhbar The Sun semalam.
Ali Abdullah al-Naomi didapati bersalah membunuh Rahaf, 7, Raghdad, 12 dan Malak, 14 dengan membiarkan mereka lemas di dalam sebuah tangki air akibat perselisihan faham dengan isterinya pada Jun 2019.
Dia dibawa ke Dataran Tahrir di Sana’a  bersama dua lelaki lain yang juga dihukum bunuh atas kesalahan merogol dan membunuh seorang kanak-kanak lelaki berumur 8 tahun.
Selepas ditembak, mayat pesalah akan digulung di dalam karpet dan dibawa keluar dari dataran itu oleh anggota tentera.
Ia merupakan hukuman mati di hadapan orang awam  pertama di Sana’a sejak Ogos 2018.
Yemen merupakan antara negara yang melaksanakan hukuman mati, malah  turut membenarkan kanak-kanak hadir menyaksikan pelaksanaannya.

Pada 2019, dua pedofilia dihukum bunuh di bandar Aden atas kesalahan merogol dan membunuh seorang kanak-kanak berusia 12 tahun.-Agensi


Polis lupus ketum bernilai lebih RM12,000
Oleh ISWAN SHAFIQ ISA

17 Jun 2021, 8:39 pm
SEBERANG PERAI – Polis melupuskan 1,263 liter cecair dan 300 gram daun ketum yang dianggarkan bernilai RM12,365 di Sungai Lembu, Machang Bubok, Bukit Mertajam di sini hari ini.
Ketua Jabatan Siasatan Jenayah Narkotik negeri, Asisten Komisioner Mustafa Kamal Gani Abdullah berkata, ia merupakan barang rampasan yang melibatkan 229 kes penyalahgunaan ketum yang disiasat sejak tujuh lalu di daerah Seberang Perai Tengah.
“Daun dan cecair ketum itu disahkan mengandungi mitragynine oleh Jabatan Kimia Malaysia yang mana bahan ini telah dikategorikan sebagai racun di bawah Jadual Pertama dan bahan psikotropik di bawah Jadual Ketiga Akta Racun 1952.
“Ia dilupuskan menerusi kaedah tanaman seperti yang diperuntukkan di bawah Peraturan 25 iaitu Peraturan-Peraturan Racun (Bahan-Bahan Psikotropik) 1989,” katanya dalam satu kenyataan hari ini.
Dalam pada itu, beliau berkata, pihaknya menahan seramai 240 individu di bawah Seksyen 30(3) Akta Racun 1952 yang melibatkan 125 kertas siasatan di antara Januari hingga Mei tahun ini.
Menurutnya, sebanyak 81 kes atau kira-kira 65 peratus daripadanya telah dituduh di mahkamah. – K! ONLINE


Dua tsunami kecil landa Pulau Seram selepas gelinciran batu bawah laut
Oleh KOSMO!

17 Jun 2021, 7:15 pm
JAKARTA – Dua insiden tsunami kecil dilaporkan berlaku di Maluku Tengah, Indonesia tengah hari semalam selepas berlaku gelinciran batu di bawah laut, lapor Suara.com.
Kejadian tsunami kecil setinggi 50 dan tujuh sentimeter (sm) di Pulau Seram itu disahkan oleh Penyelaras Gempa Bumi dan Tsunami Jabatan Klimatologi Meteorologi dan Geofizik (BMKG), Daryono.
“Hasil pemodelan menunjukkan bahawa gelinciran berskala 1.9 hingga 3.7 pada skala richter berkenaan tidak berpotensi mewujudkan tsunami.
“Namun berdasarkan pengamatan permukaan laut, ada peningkatan gegaran dan ada tsunami kecil yang melanda sejurus selepas gempa berskala rendah itu,” jelas Daryono dalam satu siaran akhbar kepada media.
Kejadian tsunami kecil ini dirakam di Stesen Tehoru Tide Gauge yang dikendalikan oleh Badan Maklumat Geospatial (BIG) dengan ketinggian maksimum sekitar 50 sm pada 11.47 pagi waktu tempatan iaitu empat minit selepas gempa.
“Tsunami kecil juga dicatat di BIG dengan ketinggian maksimum tujuh sentimeter pada 12.02 tengah hari waktu tempatan iaitu 19 minit selepas gempa,” tambah Daryono. – Agensi


Dua kawasan dikenakan PKPD
Oleh LUQMAN RIDHWAN MOHAMED NOR

17 Jun 2021, 7:27 pm
PETALING JAYA – Sebanyak dua kawasan dikenakan Perintah Kawalan Pergerakan Diperketatkan (PKPD) bermula 19 Jun hingga 2 Julai hadapan.
Menteri Kanan (Keselamatan), Datuk Seri Ismail Sabri Yaakob berkata, kawasan pertama adalah PKPD sembilan Rumah Panjang Sungai Rassau, Batang Igan, Matu, Sarawak.
Sembilan rumah panjang berkenaan ialah Rumah Panjang Salim anak Unang, Rumah Panjang Judy anak Kudi, Rumah Panjang Mathew anak Merang, Rumah Panjang Danggang anak Ujang dan Rumah Panjang Lait anak Ijang.
Empat lagi ialah Rumah Panjang Chandi anak Kilau, Rumah Panjang Putut anak Jugah, Rumah Panjang Sadin anak Jeli dan Rumah Panjang Mador anak Rendah.
“Seramai 84 penghuni telah disaring dan daripada jumlah itu, 48 kes positif direkodkan dengan kadar positiviti 57.14 peratus. Kementerian Kesihatan (KKM) juga mendapati penularan mula berlaku dan kadar kebolehjangkitan yang tinggi di lokaliti tersebut.
Ismail Sabri berkata, kawasan kedua dikenakan PKPD ialah PKPD Asrama Pekerja Warga Asing dan Kawasan Kilang Wah Cens Plastic Industries & Rainbow Metal Sdn. Bhd., Buloh Kasap, Segamat, Johor.

“Dalam tempoh seminggu, KKM mendapati berlaku peningkatan apabila sebanyak 52 kes positif telah dikesan setelah 488 individu disaring dengan kadar positiviti 10.7 peratus,” katanya.
Sementara itu, menurut beliau, PKPD Kawasan Semarak, Tawau dan PKPD Kampung Pengaraban, Kudat, Sabah dilanjutkan sehingga 2 Julai hadapan. – K! ONLINE


Enam warga Nigeria terlibat Love Scam direman
Oleh ROSALWANI CHE SOH

17 Jun 2021, 7:51 pm
KOTA BHARU – Enam warga Nigeria termasuk seorang wanita ditahan reman selama dua hari bagi membantu siasatan kes melibatkan Love Scam dan penipuan kiriman bungkusan atau Parcel Scam.
Perintah reman yang bermula hari ini sehingga esok itu dikeluarkan oleh Penolong Pendaftar Mahkamah Rendah Kota Bharu, Nuriza Mustafa.
Ketua Polis Daerah Kota Bharu, Asisten Komisioner Rahim Daud berkata, kesemua suspek berusia antara 27 hingga 43 tahun ditahan oleh pasukan polis Bukit Aman dalam serbuan di ibu negara dan Selangor pada 10 Jun lalu.
“Mereka dipercayai terlibat dengan kes penipuan Love Scam dan Parcel Scam membabitkan laporan di Kota Bharu.
“Kesemua suspek turut mempunyai kes-kes penipuan di seluruh negara yang melibatkan kerugian dianggarkan bernilai RM2.7 juta,” katanya.
Katanya, kes disiasat mengikut Seksyen 420 Kanun Keseksaan kerana menipu. -K! ONLINE


Lima beradik yatim dapat perhatian menteri
Oleh NOR AINNA HAMZAH

17 Jun 2021, 7:54 pm
PORT DICKSON – Lima beradik yang bergelar yatim piatu selepas kematian ibu bapa mereka akibat Covid-19 berasa terharu menerima kunjungan Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri semalam.
Faridah Md. Shahar, 75, berkata, kedatangan tokoh agama itu meluangkan masa bersama lima cucunya memberi semangat buat dia sekeluarga untuk terus bangun selepas ditimpa musibah akibat Covid-19.
Menurut warga emas itu, sejak ditahan di Hospital Tampin akibat positif Covid-19, hatinya runsing memikirkan keadaan lima cucunya berusia tujuh hingga 23 tahun.
“Saya selalu berharap dapat keluar wad segera. Tak pernah saya membayangkan cucu-cucu akan berdepan dugaan seperti ini.
“Mereka tidak pernah berjauhan dengan arwah ibu dan ayah,” katanya ketika ditemui di Bandar Sunggala di sini hari ini.
Sementara itu, Zulkifli memberitahu, keluarga itu berdepan ujian luar biasa apabila dalam sekelip mata bergelar anak yatim piatu.

“Hari ini sempena Program Dengar, saya ambil inisiatif menziarahi sendiri keluarga ini dan menghulurkan bantuan.
“Kita akan berkolabrasi dengan Majlis Agama Islam Negeri Sembilan (MAINS) bagi menghulurkan bantuan kepada yang memerlukan.
“Melihat ketabahan, kesungguhan dan keredaan keluarga ini, saya yakin di hujungnya ada sinar yang membawa kebaikan, kebahagian dalam kehidupan mereka,” katanya.
Kosmo! 8 Jun lalu melaporkan kisah ketabahan Muhammad Haidir Rodzi, 23, perlu menjaga empat adiknya selepas ibu dan bapa mereka yang meninggal dunia akibat Covid-19. -K! ONLINE


Neelofa buat kejutan, hadiahkan tudung buat Elyana
Oleh NUR EMIRA SAIZALI

17 Jun 2021, 7:32 pm
PETALING JAYA – Penyanyi Elyana menzahirkan rasa terharu selepas menerima kejutan hadiah berupa tudung jenama Naelofar daripada selebriti popular, Neelofa hari ini.
Momen gembira tersebut dikongsi Elyana atau nama sebenarnya Erneelya Elyana Emrizal, 33, menerusi satu hantaran Instagramnya sebentar tadi.
ELYANA bersama hadiah yang diterimanya hari ini.
Dalam perkongsian tersebut, pelantun lagu Niat itu menunjukkan beberapa kotak dan paket tudung yang dihantar kepadanya di hospital semasa menjalani rawatan radioterapi.
“Saya hari ini gembira sangat. Ceritanya, saya memang bawa satu tudung sahaja sebelum ini, tiba-tiba Neelofa beri saya banyak tudung. Memang rezeki.
“Terima kasih Neelofa. Semoga awak murah rezeki dan bahagia selalu,” katanya dalam entri tersebut.
Sementara itu, Neelofa menerusi InstaStorynya turut mengulang siar video Elyana sambil merakamkan rasa terharu serta kagum dengan semangat Elyana untuk terus kuat melawan penyakit.

Neelofa melahirkan rasa kagum melihat Elyana masih mampu tersenyum walaupun sedang sakit.
“Masya-Allah, saya pula hendak menangis tengok video ini.
“Saya kagum sebab Elyana boleh senyum dan ceria walaupun dalam kesakitan. Moga Allah SWT kurniakan kesembuhan untuk awak,” tulis pemilik jenama Naelofar itu.
Terdahulu, Kosmo! Online melaporkan Elyana kini menjalani rawatan radioterapi bermula semalam sebagai satu cara melawan penyakit kanser limfoma tahap lima yang dihidapinya sejak hampir 10 tahun lalu. – K! ONLINE


Pemenang trofi filem Terbaik FFM31 akan dapat ganjaran dana
Oleh HANISAH SELAMAT

17 Jun 2021, 7:22 pm
PETALING JAYA – Perbadanan Kemajuan Filem Nasional Malaysia (Finas) merancang menawarkan ganjaran berupa dana pembikinan filem khas kepada penerima trofi Filem Terbaik pada Festival Filem Malaysia ke-31 (FFM31) Oktober depan.
Pengerusi Finas, Zakaria Abdul Hamid berkata, dana istimewa tersebut bakal menyaksikan anjakan terhadap industri sinematik tanah air dalam menggabungkan kreativiti penggiat industri terbaik daripada pelbagai kategori dalam sebuah naskah.
“FFM adalah medan meraikan kejayaan seluruh warga perfileman dan buat edisi kali ini Finas merancang menyelaraskan pembikinan sebuah filem bertaraf antarabangsa dengan menggabungkan pemenang FFM31.
“Dana berkenaan akan disalurkan kepada penerima trofi Filem Terbaik namun penerbit dicadangkan mengundang penerima trofi lain daripada kategori Pengarah, Pelakon Lelaki dan Pelakon Wanita Terbaik sebagai pelengkap naskhah.
“Pengumuman pemberian dana khusus buat filem khas ini juga menjadi penyemarak semangat buat seluruh warga filem, terutama calon Filem Terbaik,” katanya.
Terdahulu, Finas dalam satu kenyataan mengumumkan penganjuran FFM31 yang sepatutnya dilaksanakan pada 8 April tahun lalu bakal diteruskan pada Oktober depan selepas ditunda berikutan situasi pandemik Covid-19.

Andai direalisasikan, FFM31 dijangka bakal dikendalikan dalam dua sesi berasingan iaitu segmen kategori utama disiarkan secara langsung manakala kategori bukan utama dirakamkan.
Tahun ini, FFM mempertandingkan 22 kategori utama melibatkan penyertaan filem cereka dengan kategori Filem Terbaik; Pengarah Terbaik; Pengarah Harapan; Pelakon Lelaki Terbaik; Pelakon Wanita Terbaik dan Pelakon Pembantu Lelaki Terbaik.
Kategori lain yang dipertandingkan termasuklah, Lakon Layar Terbaik; Cerita Asal Terbaik; Sinematografi Terbaik; Penyunting Terbaik; Skor Muzik Asal Terbaik dan Penataan Seni Terbaik.
Kenyataan sama turut memaklumkan penyertaan bagi filem tempatan yang menepati syarat dibuka secara rasmi selama sebulan, bermula 15 Jun hingga 12 tengah hari pada 15 Julai depan.
Tiga syarat utama penyertaan antaranya, calon mesti penghasilan filem cereka tempatan yang dikeluarkan di Malaysia dan mendapat kelulusan Lembaga Penapisan Filem. Penyertaan haruslah membabitkan penerbitan bagi tahun 2018, 2019 dan 2020 untuk tayangan di Malaysia dalam format DCP/35 mm/format digital dengan tempoh tayangan sekurang-kurangnya 60 minit.
Butiran lanjut mengenai syarat penyertaan dan muat turun borang penyertaan FFM31 boleh didapati menerusi pautan https://www.finas.gov.my/borang-penyertaan-ffm31-2/.
Manakala untuk sebarang pertanyaan, ia boleh dikemukakan terus kepada Jawatankuasa Penyertaan dan Penjurian FFM31 atau e-mel kepada [email protected].
Sementara itu, berhubung jumlah pemberian dana filem khas itu, akui Zakaria segala-gala perincian termasuk nilai ganjaran istimewa serta kaedah masih dalam perbincangan.
“Rancangan penghasilan filem khas ini memang sesuatu yang membuatkan kita sendiri tidak sabar melihat proses penghasilan hingga ke peringkat akhir saat menemui khalayak nanti jika direalisasikan.
“Begitupun, pelan itu masih dalam peringkat awal serta memerlukan penilaian lebih mendalam membabitkan beberapa perincian termasuk jumlah dana yang bakal diperuntukkan.
“Buat masa ini, 1Finas belum membuat sebarang keputusan kerana cadangan ini masih perlu dibawa ke sekretariat FFM untuk dibentangkan pula kepada ahli lembaga pengarah nanti,” tambahnya. – K! ONLINE


Dua rakan pecah masuk kedai perkakasan diberkas
Oleh NIK NUR IZZATUL HAZWANI NIK ADNAN

17 Jun 2021, 6:46 pm
DUNGUN – Dua sahabat yang dipercayai aktif mencuri kenderaan dan memecah masuk kedai perkakasan di sekitar daerah ini sejak bulan lalu ditahan secara berasingan pada minggu lalu.
Suspek yang berusia 26 dan 37 tahun disyaki memecah masuk sekurang-kurangnya dua kedai perkakasan.
Ketua Polis Daerah Dungun, Superintendan Baharudin Abdullah berkata, suspek pertama ditahan di Kampung Teluk Lipat di sini pada pukul 1 pagi, Khamis lalu manakala rakannya diberkas dua hari kemudian di pusat bandar Dungun di sini.
Polis menemui semula alat pertukangan bernilai RM70,000 yang dipercayai dicuri di kedai perkakasan sejak bulan lalu.
Turut dirampas tiga buah kereta jenis Proton Waja yang dipercayai dicuri dan digunakan untuk melakukan jenayah,” katanya pada sidang akhbar di Ibu Pejabat Polis Daerah Dungun di sini hari ini. -K! ONLINE


Bar wanita sasa di Jepun
Oleh KOSMO!

17 Jun 2021, 7:00 pm
TOKYO – Seorang pencinta bidang kecergasan di Jepun telah membuka sebuah bar khas untuk golongan wanita, lapor Oddity Central, kelmarin.
Bar bernama Muscle Girls itu ditubuhkan oleh seorang wanita yang dikenali sebagai Eri Muscle.
Premis itu bermula sebagai sebuah gimnasium sebelum diubah suai menjadi bar yang tular di media sosial.
Tarikan utama Muscle Girls adalah pekerjanya yang terdiri daripada wanita berbadan sasa dan berotot.
“Saya memulakan perniagaan ini ketika berusia 19 tahun. Pada mulanya, saya hanya gemar bersenam  seperti biasa sebelum jatuh cinta dengan dunia angkat berat dan bina badan.
“Ssemua kakitangan Muscle Girls berkongsi minat yang sama. Mereka bukan sekadar bekerja di sini tetapi turut  mengadakan pertunjukan bina bada, menari dan membantu pelanggan mendapatkan bentuk badan idaman mereka,” ujar Eri.

Kunjungan ke premis itu boleh dilakukan melalui tempahan namun disebabkan pandemik Covid-19, mereka terpaksa berinteraksi dengan pengunjung melalui media sosial, terutama YouTube dan Instagram buat masa sekarang.
Menurut laman web rasmi mereka, tempat itu akan dibuka semula untuk dikunjungi orang ramai sekitar bulan ini. – Agensi


Warga emas jadi individu pertama terima ubat baharu Alzheimer
Oleh KOSMO!

17 Jun 2021, 5:30 pm
PROVIDENCE, Rhode Island – Seorang warga emas dari negeri Rhode Island, Amerika Syarikat (AS) menjadi individu pertama menerima suntikan dos ubat yang baru diluluskan bagi penyakit Alzheimer, lapor akhbar New York Post, kelmarin.
Mark Archambault, 70, adalah orang pertama di luar ujian klinikal yang mendapat dos Aduhelm Biogen, yang perlu diambil secara intravena setiap bulan, berharga sekitar AS$56,000 (RM231,420) setahun dan belum diinsuranskan secara rasmi oleh program insurans kesihatan negara, Medicare.
“Kami membuka era baharu dalam perawatan Alzheimer,” kata Profesor Neurologi Perubatan Universiti Brown, Dr Stephen Salloway.
Pada minggu lalu, beberapa pakar perubatan bertegas agar Pentadbiran Makanan Dan Ubatan (FDA) AS untuk menarik semula kelulusan Aduhelm dengan alasan ujian klinikal yang dijalankan ke atasnya masih belum memberikan bukti yang kukuh akan keberkesanannya.
“Ini mungkin keputusan kelulusan terburuk yang dibuat oleh FDA yang saya ingat,” kata Dr. Aaron Kesselheim, menurut New York Times.
Pengarah Pusat Penilaian dan Penyelidikan Dadah FDA, Dr. Patrizia Cavazzoni menyedari beberapa pandangan berbeza atas kelulusan berkenaan dalam satu kenyataan rasmi sebelum ini.

“Kami memahami bahawa Aduhelm telah menarik perhatian pakar perubatan, komuniti pesakit Alzheimer, pegawai terpilih kami dan pihak berkepentingan yang berminat.
“Dengan rawatan untuk penyakit serius yang mengancam nyawa seperti Alzheimer, FDA memahami mengapa isu ini menarik perhatian ramai pihak,” jelasnya.
Ubat baharu ini adalah rawatan pertama yang disahkan untuk Alzheimer sejak 18 tahun lalu dan ubat yang diharapkan doktor bukan hanya mengurangkan gejala tetapi merawat penyakit ini dari awal. – Agensi


Lelaki ‘gila seks’ curi 58 pakaian dalam jiran
17 Jun 2021, 6:50 pm
PETALING JAYA – Seorang lelaki ‘gila seks’ mencuri 58 helai pakaian wanita pelbagai jenama milik jirannya semata-mata bagi memuaskan nafsunya.
Kesemua pakaian itu disembunyikan di dalam bilik tidur di rumahnya di sebuah kondominium di Bandar Sunway, di sini.
Ketua Polis Daerah Petaling Jaya, Asisten Komisioner Fakhrudin Abdul Hamid berkata, perkara itu terbongkar selepas polis menerima laporan daripada seorang wanita berusia 35 tahun pada pukul 1.50 tengah hari, Selasa lalu.
“Mangsa ternampak suspek berlegar-legar dalam lif pada pukul 10.30 pagi, hari yang sama.
“Wanita itu mengesyaki suspek terlibat dalam kes kehilangan pakaian miliknya sebelum ini lalu memaklumkan kepada suaminya dan pihak pengurusan kondominium,” ujarnya dalam kenyataan hari ini.
Sepasukan polis dari Balai Polis Sungai Way memberkas suspek yang berusia 23 tahun pada pukul 12.15 tengah hari di lokasi sama.

Menurut beliau, suspek mengaku dia mencuri pakaian mangsa dan menunjukkan penyimpanan pakaian tersebut di rumahnya.
“Polis merampas 58 pakaian dalam wanita pelbagai jenama dan sebatang kayu yang telah diubah suai dipercayai digunakan untuk mengait pakaian tersebut.
“Suspek ditahan reman selama empat hari bagi membantu siasatan. Kes disiasat di bawah seksyen 457 Kanun Keseksaan,” katanya. – K! ONLINE


4,055 kilang diperiksa sejak 1 Jun di Perak
Oleh ASLIZA MUSA

17 Jun 2021, 5:51 pm
IPOH – Sebanyak 4,055 buah kilang di negeri ini diperiksa sejak Perintah Kawalan Pergerakan (PKP) 3.0 dilaksanakan pada 1 Jun hingga semalam.
Ketua Polis Perak, Datuk Mior Faridalathrash Wahid berkata, daripada jumlah itu, sebanyak 16 kompaun dikeluarkan ke atas pemilik premis atas pelbagai kesalahan melanggar prosedur operasi standard (SOP) yang dikeluarkan Majlis Keselamatan Negara (MKN).
Tiga buah kilang masing-masing dua di Tapah dan satu di Batu Gajah pula diarah tutup kerana beroperasi tanpa kebenaran Kementerian Perdagangan Antarabangsa dan Industri (MITI).
“Sejak awal bulan ini, kita telah melakukan pemeriksaan dan pemantauan terhadap pematuhan SOP PKP di kawasan kilang dan perindustrian di negeri ini.
“Daripada 4,055 buah kilang diperiksa, sebanyak 16 kompaun dikeluarkan dan tiga buah kilang diarah tutup,” katanya pada sidang akhbar selepas Op Bersepadu Pemeriksaan SOP PKP di sini hari ini.
Dalam operasi itu, sebanyak 20 buah kilang di Ipoh, Batu Gajah dan Kampar diperiksa bersama agensi penguat kuasa lain. -K! ONLINE


Kebenaran pelepasan barangan non-essential bermula esok
Oleh SUBKHI SUDARJI

17 Jun 2021, 5:30 pm
PUTRAJAYA – Kerajaan membenarkan pelepasan barangan (loading dan unloading) non-essential oleh pengeksport dan pengimport bermula esok bagi memastikan pergerakan barang tidak terjejas ketika musim pandemik Covid-19.
Menteri Pengangkutan, Datuk Seri Wee Ka Siong, kementerian menyambut baik keputusan Majlis Keselamatan Negara (MKN) membenarkan pelepasan barangan dari pukul 8 pagi hingga 8 malam pada hari Isnin, Rabu, dan Jumaat bermula esok.
Menurutnya, kebenaran aktiviti adalah terhad kepada loading dan unloading kargo ke atau dari kilang, pelabuhan dan lapangan terbang bagi tujuan eksport dan import.
“Ia meliputi pelepasan, perancangan, pergerakan barang, operasi forklift, memuat dan memunggah.
“Pengeksport, pengimport, dan pengendali gudang boleh mendapatkan kebenaran Polis Diraja Malaysia (PDRM) di balai polis terdekat dengan mengemukakan dokumen lengkap yang berkaitan sebagai bukti seperti invois, bil muatan, senarai pembungkusan, dan lain-lain yang berkaitan ,” katanya menerusi kenyataan akhbar, hari ini.
Tambahnya lagi, senarai nama pekerja yang terlibat untuk melaksanakannya juga perlu dilampirkan dan bilangan pekerja yang dibenarkan adalah terhad dan perlu mematuhi prosedur operasi standard (SOP) yang berkaitan. -K! ONLINE


Imigresen serbu kedai runcit warga asing
Oleh NUR SHARIEZA ISMAIL

17 Jun 2021, 6:27 pm
PUTRAJAYA – Sebanyak 16 kedai runcit yang dikendalikan oleh warga asing diserbu Jabatan Imigresen (JIM) di Bukit Sentosa dan Dengkil dekat sini pada Isnin dan Selasa lalu.
Ketua Pengarah JIM, Datuk Khairul Dzaimee Daud berkata, dalam operasi itu, pihaknya menahan seramai 33 pendatang asing tanpa izin (PATI).
Mereka terdiri daripada 18 lelaki warga Bangladesh, tujuh lelaki warga Myanmar, tiga lelaki warga Indonesia, dua perempuan warga Indonesia, dua lelaki warga Pakistan dan seorang lelaki warga India.
“Semasa serbuan dijalankan terdapat warga asing yang cuba bertindak melarikan diri dan membuat provokasi, namun mereka dapat diberkas,” katanya dalam kenyataan di sini hari ini.
Khairul Dzaimee memberitahu, pemeriksaan awal mendapati kesemua PATI itu dipercayai menyalahgunakan pas atau permit selain tidak memiliki pas yang sah untuk bekerja. -K! ONLINE


764 individu ingkar SOP PKP ditahan
Oleh LUQMAN RIDHWAN MOHAMED NOR

17 Jun 2021, 6:52 pm
PETALING JAYA – Seramai 764 individu ditahan Polis Diraja Malaysia (PDRM) ekoran ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 722 individu dikompaun manakala 42 lagi individu direman.
“Antara kesalahan direkodkan ialah individu gagal merekod butiran diri atau daftar masuk premis (162), tidak memakai pelitup muka (138), rentas negeri atau daerah tanpa kebenaran atau makan di premis (100) dan tiada penjarakan fizikal (94).
“Kesalahan lain termasuklah tidak patuh arahan kawalan pergerakan (91), membawa penumpang berlebihan (78), premis gagal patuhi arahan (7) dan lain-lain (94),” katanya dalam satu kenyataan hari ini.
Sementara itu, Ismail Sabri berkata, seramai 25 pendatang asing tanpa izin (PATI) telah ditangkap manakala dua buah kenderaan darat serta empat buah bot atau kapal berjaya dirampas menerusi Op Benteng semalam.
“Dalam operasi itu, sebanyak 227 buah bot atau kapal turut dikesan di perairan negara melalui tiga aktiviti penglihatan,” katanya yang turut memberitahu, sebanyak 957 sekatan jalan raya dilaksanakan semalam. – K! ONLINE


Elaun khas barisan hadapan RM787.61 juta sudah disalurkan
Oleh MOHD. HUSNI MOHD. NOOR

17 Jun 2021, 6:56 pm
PUTRAJAYA – Kerajaan sudah menyalurkan sebanyak RM787.61 juta elaun khas khusus kepada barisan hadapan yang terbabit dalam usaha membendung wabak Covid-19 setakat 4 Jun lalu.
Menteri Kewangan, Tengku Datuk Seri Zafrul Tengku Abdul Aziz berkata, jumlah itu membabitkan kira-kira 2.1 juta tuntutan yang diterima daripada doktor, jururawat dan kakitangan perubatan lain.
“Elaun khas ini turut dinikmati oleh anggota tentera, polis, kastam, imigresen, bomba, anggota Angkatan Pertahanan Awam serta anggota Jabatan Sukarelawan yang terbabit secara langsung dalam melaksanakan Perintah Kawalan Pergerakan (PKP),” katanya.
Beliau berkata demikian menerusi Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-57, hari ini.
Dalam pada itu, Tengku Zafrul berkata, tempoh permohonan rayuan Bantuan Prihatin Rakyat (BPR) dibuka mulai 15 sehingga 30 Jun ini bagi membantu mereka yang tidak lulus dalam permohonan sebelum ini. -K! ONLINE


KPT rancang wujudkan 41 PPV IPT seluruh negara
Oleh SUBKHI SUDARJI

17 Jun 2021, 5:54 pm
PUTRAJAYA – Kementerian Pengajian Tinggi (KPT) giat membantu kerajaan dalam Program Imunisasi Covid-19 Kebangsaan (PICK) melalui pewujudan 41 pusat pemberian vaksin institusi pendidikan tinggi (PPV IPT) di seluruh negara.
KPT menerusi kenyataan akhbar berkata, empat lagi PPV IPT akan dibuka bermula 21 Jun depan iaitu di Universiti Sains Malaysia (USM), Institut Perubatan dan Pergigian Termaju (IPPT) USM, UiTM Shah Alam dan Hospital UiTM Puncak Alam.
“Selain itu, sebanyak 19 lagi PPV IPT dalam perancangan untuk dibuka sebagai tambahan kepada 18 PPV IPT yang telah beroperasi di seluruh negara.
“Ini menjadikan jumlah keseluruhan PPV IPT sebanyak 41 buah dengan seramai 134,932 orang telah menerima vaksin di PPV IPT setakat 11 Jun lalu,” katanya di sini hari ini.
KPT berkata, peruntukan tambahan sebanyak RM80 juta menerusi Program Strategik Memperkasa Rakyat Dan Ekonomi Tambahan (PEMERKASA+) sebelum ini juga akan dapat memperkasakan peranan Hospital Pengajar Universiti (HPU) dalam usaha membendung penularan wabak Covid-19 sejak tahun 2020.


Pukul isteri kerana anak menangis
Oleh IVAN AMIRUL

17 Jun 2021, 4:20 pm
BEAUFORT – Ekoran terganggu dengan tangisan anak, seorang lelaki tergamak memukul isteri serta bayinya yang berusia setahun dalam kejadian di Kampung Membakut Jaya di sini semalam.
Dalam kejadian pukul 3 petang itu, suspek yang berusia 27 tahun turut bertindak mengugut mahu membunuh dan menggantung isterinya.
Berikutan kejadian itu, isteri suspek yang berusia 23 tahun membuat laporan di Balai Polis Membakut pada hari sama.
Ketua Polis Daerah Beaufort, Deputi Superintendan Yusoff Zaki Mat Yaacob berkata, siasatan awal mendapati pertengkaran berpunca daripada anak pasangan itu yang menangis menyebabkan suspek berang kerana tidurnya terganggu.
“Suspek dipercayai memukul anaknya lalu mangsa menegur menyebabkan pasangan tersebut bertengkar.
“Suspek kemudian mengamuk dan menampar isterinya sebelum mengugut wanita itu,” katanya ketika dihubungi hari ini.

Yusoff Zaki
Menurut  Yusoff Zaki, mangsa yang mengalami kesakitan di pipi dirujuk ke Hospital Beaufort untuk rawatan.
usaha kini giat memburu suspek kerana lelaki itu bertindak keluar rumah selepas kejadian tersebut.\
Kes disiasat mengikut Seksyen 323 dan Seksyen 506 kanun Keseksaan,” katanya. – K! ONLINE


Umie Aida hulur bantuan kepada 300 pemandu teksi
Oleh SAIRUL ZAMRI MISRANI

17 Jun 2021, 4:40 pm
PETALING JAYA – Prihatin dengan nasib pemandu teksi di sekitar ibu kota, pelakon versatil Datin Paduka Umie Aida dan Yayasan Seni Karya Prihatin Malaysia tampil menghulurkan bantuan dalam usaha meringankan beban golongan itu.
Menerusi perkongsian dalam Instagramnya, Umie atau nama sebenarnya Umi Khalsum Rahmad Ali meluahkan rasa syukur apabila sumbangan kecilnya itu berjalan lancar seperti yang dirancang.
“Berat sama dipikul, ringan sama dijinjing. Alhamdulilah 300 pemandu teksi telah menerima sedikit barangan keperluan seperti beras, tepung, minyak masak dan roti prata.
“Pendapatan mereka sehari paling tinggi 20 ringgit. Lets malaysian (jom rakyat Malaysia), sama-sama kita berganding bahu hulurkan bantuan. Boleh terus hulurkan bantuan ke akaun RHB 21233000012249,” tulisnya.
Pada hantaran sama, aktres filem Dukun itu turut menitipkan penghargaan dan terima kepada orang ramai yang sama-sama menderma kepada golongan yang memerlukan.
Terdahulu, pada awal Jun, Umie mengambil inisiatif peribadi menghulurkan sumbangan bernilai RM50 kepada 200 individu yang terjejas akibat Covid-1 membeli barangan keperluan asas bagi fasa pertama. Untuk fasa kedua, dia akan mensasarkan penerima sumbangan daripada golongan industri kreatif. – K! ONLINE


Robot AI pertama jadi pelajar universiti
Oleh KOSMO!

17 Jun 2021, 4:30 pm
BEIJING – Sebuah aplikasi  sistem kepintaran  buatan (AI) yang menyerupai seorang wanita mencipta rekod tersendiri apabila mendaftar sebagai pelajar di Universiti Tsinghua, Beijing, lapor portal Oddity Central, kelmarin.
Model AI diberi nama Hua Zhibing itu membuat penampilan sulung menerusi satu blog video (vlog)  yang dimuat naik di platform media sosial, Weibo.
Zhibing  menggunakan sistem AI dinamakan Wudao 2.0 yang bertanggung jawab membentuk penampilan dan suaranya.
Ia membuat penampilan semasa Persidangan Akademi Kepintaran Buatan Beijing 2021 (BAAI)  pada 1 Jun lalu dan merupakan model skala trillion pertama di China serta  terbesar di dunia.
Wudao 2.0 dibina untuk membolehkan mesin berfikir seperti manusia dan dilaporkan hampir lulus ujian Turing dalam penciptaan puisi, ringkasan teks, menjawab soalan dan melukis.
Pelajar terbaru Universiti Tsinghua itu akan menjalani pengajian di Jabatan Sains dan Teknologi Komputer dan diharapkan dapat berkembang serta belajar lebih cepat daripada individu sebenar.

Setelah mengembangkan minat yang tinggi terhadap seni rupa dan sastera, Hua Zhibing sudah mampu menyusun lagu, menulis puisi dan melukis gambar.
“Saya begitu berminat dengan aliran sastera dan seni sejak saya ‘dilahirkan’.
“Saya ingin tahu lebih lanjut tentang kewujudan saya, bagaimana saya dihasilkan dan memahami siapakah saya sebenarnya,” kata Hua dalam vlognya.
Profesor Sains Komputer Universiti Tsinghua,  Tang Jie, yang bertanggungjawab mengajar Hua
berharap dia akan mempunyai IQ (kecerdasan emosi) yang lebih tinggi dan dapat berkomunikasi seperti manusia sebenar di masa hadapan. – Agensi


Calon SPM, STPM 2021 diberi keutamaan vaksin
Oleh MOHD. HUSNI MOHD. NOOR

17 Jun 2021, 4:48 pm
PUTRAJAYA – Pelajar kelas peperiksaan khususnya yang bakal menduduki Sijil Pelajaran Malaysia (SPM) dan Sijil Tinggi Persekolahan Malaysia (STPM) 2021 akan diberi keutamaan mendapatkan suntikan vaksin Covid-19.
Berita itu dikongsi Menteri Kanan (Pendidikan), Datuk Dr. Radzi Jidin menerusi hantaran di Facebook, hari ini.
Radzi memaklumkan, cadangan supaya murid kelas peperiksaan diberi suntikan telah dipersetujui Badan Bertindak Imunisasi Covid-19 (CITF) yang dipengerusikan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar.
“Alhamdulillah! Cadangan KPM agar murid kelas peperiksaan diberi keutamaan untuk divaksin telah dipersetujui CITF.
“Ini adalah susulan kelulusan oleh Bahagian Regulatori Farmasi Negara (NPRA) bagi penggunaan vaksin Pfizer-BioNTech untuk kanak-kanak 12 tahun ke atas di negara ini,” katanya.
Sebelum ini, Khairy Jamaluddin pada sesi webinar anjuran Oxford and Cambridge Society of Malaysia malam tadi memaklumkan, CITF akan memberi keutamaan vaksin kepada kumpulan pelajar itu terlebih dahulu.

Selain itu, Khairy Jamaluddin juga menjelaskan bahawa keutamaan vaksin turut diberikan kepada kira-kira 350,000 murid dan 47,000 guru yang terbabit kelas peperiksaan itu. – K! ONLINE


Pulau Pinang mohon perkenan Agong adakan sidang DUN
Oleh MOHD SYALMIZI HAMID

17 Jun 2021, 4:08 pm
GEORGE TOWN – Kerajaan Negeri Pulau Pinang akan memohon perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk mengadakan sidang Dewan Undangan Negeri (DUN) dengan segera.
Ketua Menteri, Chow Kon Yeow berkata, kerajaan negeri akan mendapatkan persetujuan Yang Dipertua Negeri, Tun Ahmad Fuzi Abdul Razak untuk menulis warkah kepada Yang di-Pertuan Agong supaya hasrat mengadakan sidang DUN itu dapat dipertimbangkan menurut kuasa-kuasa yang diperuntukkan di bawah seksyen 15(1)(b) Ordinan Darurat.
Jelas beliau, sidang DUN itu sekiranya diperkenan kelak akan mengambil kira apa-apa kaedah dan prosedur yang telah digunakan sebelum ini yang terbukti dapat mengawal jangkitan virus Covid-19 semasa sidang sama pada Oktober tahun lalu.
“Dalam apa jua keadaan, kerajaan negeri mahupun DUN tidak akan sesekali mengambil risiko dan mengabaikan tanggungjawab berhubung kaedah serta prosedur yang akan digunakan bagi mengawal jangkitan pandemik Covid-19 semasa persidangan.
“(Ini termasuk) dengan mendapatkan nasihat daripada Jabatan Kesihatan Negeri dan Majlis Keselamatan Negara khususnya jika penularan Covid-19 masih tinggi di Pulau Pinang serta penguatkuasaan Perintah Kawalan Pergerakan (PKP) masih diperlukan,” katanya dalam satu kenyataan hari ini.
Menurut Kon Yeow, kerajaan negeri sentiasa berpendirian keperluan mengadakan sidang DUN juga berbangkit setakat mana Ordinan-Ordinan Darurat dan Pelan Pemulihan Negara turut memberi kesan terhadap perjalanan jentera kerajaan negeri.

“Kedua-dua Dewan Rakyat dan DUN merupakan platform penting untuk membahaskan pelbagai isu khasnya berkaitan tindakan pencegahan serta pengawalan penularan wabak Covid-19.
“Sidang Parlimen dan DUN juga perlu bagi membahaskan berkaitan peruntukan perbelanjaan Kerajaan Persekutuan dan kerajaan negeri dalam membantu rakyat serta memulihkan semula ekonomi negara,” katanya lagi.
Terdahulu, Al-Sultan Abdullah semalam menzahirkan pandangan sesi Persidangan Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan oleh Ahli Dewan Rakyat. – K! ONLINE


5,738 kes, Perlis tiada jangkitan baharu
Oleh SITI A'ISYAH SUKAIMI

17 Jun 2021, 4:51 pm
PUTRAJAYA – Sebanyak 5,738 kes baharu dilaporkan hari ini menjadikan jumlah kes positif Covid-19 sebanyak 678,764 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan sebanyak 1,858 kes, diikuti oleh Negeri Sembilan sebanyak 1,086 kes dan Kuala Lumpur sebanyak 641 kes.
“Seterusnya Sarawak (559 kes), Johor (449 kes), Sabah (248 kes), Kedah (197 kes), Melaka (184 kes), Kelantan (154 kes), Pulau Pinang dan Labuan (masing-masing 97 kes), Terengganu (77 kes), Pahang (54 kes) dan Perak (30 kes).
“Putrajaya pula dengan tujuh kes manakala, Perlis tidak merekodkan kes baharu hari ini,” katanya pada Facebook beliau di sini hari ini. -K! ONLINE


Terengganu terima bekalan 200,000 vaksin Covid-19
Oleh MOHD AZLI ADLAN

17 Jun 2021, 4:31 pm
KUALA NERUS – Terengganu bakal menerima bekalan tambahan lebih 200,000 vaksin Covid-19 pada bulan hadapan.
Menteri Penyelaras Vaksin, Khairy Jamaluddin Abu Bakar berkata, bekalan tersebut membolehkan pemberian vaksin Covid-19 boleh ditingkatkan lebih 12,000 suntikan pada setiap hari di negeri tersebut.
“Kita juga akan hantar pasukan bergerak ‘outreach’ ke pulau-pulau (di perairan Terengganu).
“Pulau juga akan menjadi pilihan untuk pengagihan vaksin satu dos seperti Sabah, Sarawak dan pedalaman,” katanya.
Beliau berkata demikian memantau perjalanan di Pusat Pemberian Vaksin (PPV) Stadium Tertutup Gong Badak di sini hari ini.
Khairy Jamaluddin berkata, antara vaksin satu dos yang dipertimbangkan untuk penghantaran ialah CanSino.

Kosmo! Online semalam melaporkan Terengganu optimis mampu mencapai imuniti berkelompok atau 80 peratus daripada penduduk negeri itu melengkapkan vaksin Covid-19 sebelum bulan November depan.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, setakat ini, seramai 12.77 peratus atau 103,297 rakyat negeri tersebut telah melengkapkan dua dos suntikan Covid-19. – K! ONLINE


Kerajaan ambil langkah susulan titah Agong
Oleh ZULKIFLI MANZOR

17 Jun 2021, 5:00 pm
PETALING JAYA – Kerajaan akan mengambil langkah-langkah susulan berdasarkan titah Yang di-Pertuan Agong, Al-Sultan Abdullah Ri’ ayatuddin Al-Mustafa Billah Shah semalam.
Pejabat Perdana Menteri memaklumkan kerajaan akan mengambil langkah susulan berdasarkan Perlembagaan Persekutuan.
“Kerajaan mengambil maklum titah pandangan Yang di-Pertuan Agong seperti mana yang terkandung dalam kenyataan Istana Negara pada 16 Jun 2021.
“Menjunjung titah pandangan Yang di-Pertuan Agong kerajaan akan mengambil langkah-langkah susulan berdasarkan Perlembagaan Persekutuan dan undang-undang negara,” kata kenyataan itu hari ini.
Menurut kenyataan itu, dalam sesi menghadap Yang di-Pertuan Agong sebelum ini, Perdana Menteri, Tan Sri Muhyiddin Yassin menyembah maklum dan menasihati baginda mengenai perjalanan pengurusan pandemik Covid-19.
Kata kenyataan itu, ia termasuk penguatkuasaan Ordinan Darurat, pelaksanaan program imunisasi kebangsaan, pakej rangsangan ekonomi, bantuan kewangan kepada rakyat, pelaksanaan sidang Parlimen, Pelan pemulihan Negara dan perkara berkaitan. – K! ONLINE


Pengusaha, pengilang beras beroperasi 24 jam, kapasiti penuh
Oleh MOHD YUNUS YAKKUB

17 Jun 2021, 4:56 pm
SABAK BERNAM – Pengusaha padi dan pengilang beras dibenarkan melanjutkan operasi kepada 24 jam dengan kapasiti tenaga kerja berada pada tahap maksimum iaitu sebanyak 100 peratus.
Menteri Pertanian dan Industri Makanan, Datuk Seri Dr. Ronald Kiandee berkata, ini merangkumi lapan aktiviti iaitu penanaman, pembajakan dan penuaian padi; penyelenggaraan sawah dan perparitan; penggunaan drone bagi tujuan penaburan benih dan kawalan penyakit serta pengedaran input
pertanian seperti baja, benih padi kepada pesawah.
Katanya, aktiviti lain adalah melibatkan pengoperasian kilang benih padi, beras, pembungkus beras dan pemprosesan produk berasaskan beras selain pengedaran dan logistik.
“Ini merupakan penambahbaikan prosedur operasi standard (SOP) susulan kepada pengumuman lanjutan tempoh Perintah Kawalan Pergerakan (PKP) 3.0.
“Langkah ini berikutan kementerian perlu memastikan aktiviti pengeluaran padi dan beras negara tidak terjejas dalam tempoh pelaksanaan PKP 3.0 sekaligus menjamin kecukupan stok beras negara,” katanya dalam kenyataan hari ini.
Terdahulu beliau meninjau kawasan tanaman padi yang terlibat masalah serangan serangga perosak membabitkan tanaman padi di Kawasan Pembangunan Pertanian Bersepadu (IADA) Barat Laut Selangor meliputi kawasan Panchang Bedena dan Bagan Terap dan Sungai Panjang di sini.

Serangan ulat pengorek batang dan ulat gulung daun itu telah berlaku pertengahan bulan lalu melibatkan kawasan seluas 6,632.4 hektar sawah padi atau hampir 98 peratus daripada luas keseluruhan iaitu 6,805.2 hektar kawasan tersebut.
Mengulas lanjut, Ronald memberitahu, kementeriannya menerusi Tabung Bencana Tanaman Padi akan menyalurkan bantuan kepada pesawah terjejas akibat serangan makhluk perosak ini tertakluk kepada penilaian oleh jawatankuasa yang telah ditetapkan.
“Kita juga merakamkan penghargaan kepada kerajaan negeri yang telah menyumbang sebanyak RM1.05 juta bagi membantu kawalan serangan serangga itu,” jelasnya. – K!ONLINE


Harga minyak masak terkawal di Kuala Lumpur
17 Jun 2021, 4:25 pm
KUALA LUMPUR – Harga minyak masak di ibu negara dilaporkan terkawal dan pemantauan secara menyeluruh akan dilakukan Kementerian Perdagangan Dalam Negeri dan Hal Ehwal Pengguna (KPDNHEP) setiap hari.
Timbalan Menteri Wilayah Persekutuan, Datuk Seri Dr. Shanthara Kumar berkata, pembeli tidak perlu bimbang harga minyak masak naik.
“Orang ramai di sekitar ibu kota, tidak perlu bimbang, setakat hari ini, harga minyak masak masih lagi terkawal.
“Kementerian Perdagangan Dalam Negeri dan Hal Ehwal Pengguna (KPDNHEP) WPKL setiap hari akan pergi melakukan pemantauan dan jika ada pihak menaikkan harga KPDNHEP tidak akan teragak-agak untuk mengenakan tindakan kepada pihak tersebut,” katanya
Beliau berkata demikian pada sidang akhbar selepas melakukan tinjauan bekalan keperluan asas bersama KPDNHEP WPKL di AEON Metro Prima, Kepong, di sini hari ini.
Sementara itu, Shanthara memberitahu, orang ramai juga disarankan untuk membeli minyak masak yang sudah disubsidi kerajaan.

“Kerajaan juga ada subsidi minyak masak bagi membantu terutamanya golongan B40 ini.
“Stok minyak masak subsidi ini juga sentiasa ada, harga juga murah, pembeli boleh membeli sebanyak 3 pek bagi setiap seorang pembeli,” jelasnya.
Dalam pada itu, beliau turut mencadangkan setiap pasar raya di ibu kota untuk mengenakan penggunaan sarung tangan plastik kepada pembeli sekali gus dapat mengekang penularan wabak Covid-19. – K! ONLINE


Rizalman merajuk? Padam ribuan gambar dalam Instagram
Oleh MOHAMMAD SHAHEMY AZMI

17 Jun 2021, 3:31 pm
PETALING JAYA – Pereka fesyen tersohor negara, Datuk Rizalman menimbulkan tanda tanya netizen apabila memadam hampir kesemua gambar dalam Instagram peribadinya, @rizalman71.
Daripada ribuan gambar yang pernah dimuat naik Rizalman dalam Instagramnya sebelum ini, hanya tinggal tiga perkongsian sahaja yang tidak dipadam.
Merujuk tiga hantaran yang tinggal dalam Instagram tersebut, Rizalman atau nama lengkapnya Rizalman Ibrahim hanya meninggalkan hantaran berunsurkan keagamaan, termasuk sebuah hantaran menegur kelakuan pengikutnya dalam laman sosial.
TANGKAP layar Instagram Rizalman.
Bukan setakat itu, paparan pada bahagian bio dalam Instagramnya yang sebelum ini memaklumkan tentang makanan apa yang tidak dimakannya juga telah ditukar.
“Di sini bukan lagi panggung,” tulis Rizalman.
Berikutan tindakan Rizalman memadam hantaran dalam Instagramnya, ramai pengikut pereka fesyen tersebut tertanya-tanya punca lelaki itu berbuat demikian.

Bagaimanapun, rata-rata berpendapat bahawa pereka fesyen itu mungkin terasa hati dengan netizen apabila dia dihentam teruk baru-baru ini selepas dituduh terlalu ‘kayangan’ apabila tidak menghargai ikan salmon pemberian peminatnya.
Dalam kes tersebut, Rizalman memberitahu bahawa dia tidak pandai menjadikan ikan mahal sebagai makanannya. Dia cuba menjamu kucingnya dengan ikan salmon berkenaan, namun ditolak mentah-mentah si haiwan peliharaannya.
“Saya dah pesan dah jangan duk bagi benda-benda basah ni. Tak payah.
“Maaflah cik kak oi, walaupun saya memiliki beberapa buah istana dalam Malaysia tapi tidak makan ikan salmon. Tak reti nak makan. Ikan curut (sardin) cheq (saya) tahu. Tak apalah, mungkin Faizul dan Umar suka kot,” katanya.
Ekoran tindakannya sedemikian, ramai melahirkan rasa kurang senang terhadapnya dan mula ingin memboikot produk-produk keluaran pereka fesyen tersebut. -K! ONLINE


Pasangan kekasih edar dadah dicekup
Oleh EDDY AQMAL MOHAMED HAMIDI

17 Jun 2021, 3:34 pm
KUALA LUMPUR – Sepasang kekasih yang giat menjalankan aktiviti pengedaran dadah di sekitar Lembah Klang sejak tiga bulan lalu berjaya ditahan polis dalam satu operasi di Jalan Metro Pudu di sini semalam.
Timbalan Ketua Jabatan Siasatan Jenayah Narkotik (JSJN) Kuala Lumpur, Superintendan Mohd. Shokri Abdullah berkata, kedua-dua suspek ditahan ketika berada di dalam sebuah kereta jenis Toyota Vios di kawasan parkir sebuah residensi di Jalan Metro Pudu kira-kira pukul 3.50 petang.
“Kedua-dua suspek berusia 35 dan 19 tahun dan pemeriksaan yang dilakukan di dalam kereta tersebut telah menemui dadah disyaki jenis MDMA seberat 0.46 kilogram (KG) serta cecair MDMA sebanyak 1.8 liter termasuk wang tunai berjumlah RM650.
“Siasatan ke atas suspek seterusnya membawa pihak polis ke sebuah residensi di Taman
Mastiara di sini dan telah menemui dadah jenis ketamin (5.19KG), serbuk MDMA (0.33KG), cecair MDMA(11.25 liter), pil ecstasy (52 biji) dan pil erimin 5 (34 biji),” katanya menerusi satu kenyataan hari ini.
Difahamkan, kesemua rampasan dadah tersebut dianggarkan bernilai RM333,883 dan boleh dibekalkan kepada 6,124 penagih.
Menurut Mohd. Shokri, semakan mendapati rumah tersebut telah disewa selama empat bulan dengan bayaran RM1,800 sebulan dan ujian air kencing mendapati suspek positif dadah jenis ketamin namun mereka tidak mempunyai sebarang rekod jenayah lampau.

“Susulan penahan kedua-dua suspek, pihak polis percaya telah berjaya menumpaskan kegiatan pengedaran dadah yang didalangi oleh warga tempatan sejak tiga bulan lalu di sekitar Lembah Klang.
“Suspek yang ditahan kini direman sehingga 23 Jun depan di bawah Seksyen 117 Kanun Tatacara Jenayah dan kes disiasat mengikut Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan,” tegas beliau.- K! ONLINE


KPDNHEP keluarkan 31 kompaun bernilai RM261,000
17 Jun 2021, 3:26 pm
KUALA LUMPUR – Sebanyak 31 tindakan kompaun bernilai RM261,000 dikenakan ke atas peniaga dan individu yang melanggar prosedur operasi standard (SOP) Perintah Kawalan Pergerakan (PKP) di sekitar ibu kota sepanjang bulan Jun.
Timbalan Menteri Wilayah Persekutuan, Datuk Seri Dr. Shanthara Kumar berkata, notis kompaun tersebut dikeluarkan oleh Kementerian Perdagangan Dalam Negeri dan Hal Ehwal Pengguna (KPDNHEP) Wilayah Persekutuan Kuala Lumpur (WPKL) setelah melakukan pemantauan sepanjang bulan Jun ini.
Jelasnya, kesemua kompaun dikenakan di bawah Akta Pencegahan dan Pengawalan Penyakit Berjangkit 1988 (Akta 342).
“Jumlah kompaun yang terkumpul setakat ini bernilai RM261,000 dengan 67 kesalahan yang direkodkan, antaranya tidak mengimbas kod MySejahtera, tidak memakai pelitup muka, beroperasi melebihi waktu berniaga serta membuka premis tanpa kebenaran dan sebagainya.
“Saya ingin mengingatkan kepada orang ramai, untuk terus patuhi SOP yang ditetapkan bagi mengekang penularan wabak Covid-19,” katanya pada sidang akhbar selepas melakukan tinjauan bekalan keperluan asas bersama KPDNHEP WPKL di AEON Metro Prima, Kepong, di sini hari ini.
Jelasnya lagi, orang ramai boleh melaporkan terus kepada KPDNHEP jika ada premis yang ingkar SOP. – K! ONLINE


Polis kesan pakej vaksin RM450 di Facebook
17 Jun 2021, 4:05 pm
PETALING JAYA – Polis mengesan kewujudan sindiket penipuan menawarkan pakej vaksin Covid-19 di laman Facebook dan panggilan telefon kepada mangsa.
Harga vaksin yang ditawarkan adalah RM450 untuk warga tempatan manakala RM800 bagi warga asing.
Pengarah Jabatan Siasatan Jenayah Komersial (JSJK) Bukit Aman, Datuk Kamarudin Md. Din berkata, taktik itu terbongkar selepas pihaknya menahan seorang lelaki dan wanita berusia 26 dan 27 tahun di Selangor, semalam.
Tangkapan dibuat selepas polis menerima laporan daripada seorang pegawai perubatan yang mendakwa menerima maklumat daripada rakannya berkaitan tawaran pakej vaksin Covid-19.
“Siasatan awal mendapati suspek membuat tawaran vaksin di Facebook dan panggilan telefon.
“Pelanggan yang berminat akan didaftarkan dalam Program Vaksinansi Covid-19 Selangor (SCVP) melalui aplikasi Selangkah. Mana-mana pembeli yang berminat mendaftar, mereka akan diletakkan dalam senarai menunggu.

“Pembayaran perlu dibuat oleh pembeli selepas nama mereka tersenarai sebagai penerima vaksin dalam aplikasi berkenaan,” ujarnya dalam kenyataan hari ini.
Kira-kira 30 orang sudah dihubungi dan 10 peratus sudah menyatakan minat untuk membeli pakej tersebut.
“Semakan mendapati pendaftaran SCVP dihadkan kepada syarikat sahaja dan masih belum dibuka individu,” katanya.
Kedua-dua suspek direman bagi membantu siasatan mengikut Seksyen 420/511 Kanun Keseksaan. – K! ONLINE


Petani, penternak dan nelayan perlu segera divaksin
Oleh ROHANA MOHD. NAWI

17 Jun 2021, 3:30 pm
KOTA BHARU – Kementerian Pertanian dan Industri Makanan (MAFI) mencadangkan kerajaan mempercepatkan pemberian vaksin Covid-19 kepada golongan petani, penternak dan nelayan di seluruh negara.
Timbalan Menteri Pertanian dan Industri Makanan II, Datuk Che Abdullah Mat Nawi berkata, kumpulan tersebut merupakan golongan barisan hadapan industri makanan negara yang berdepan risiko dijangkiti virus ketika di lapangan.
Katanya, bagi tujuan itu, MAFI sudah menghantar permohonan kepada Kementerian Sains, Teknologi dan Inovasi (MOSTI), namun belum diputuskan lagi setakat ini.
“Sehingga 2019, seramai 649,719 petani, penternak dan nelayan yang berdaftar dan ada antara mereka sudah menerima suntikan vaksin menerusi program imunisasi di peringkat komuniti.
“Bukan sahaja kakitangan agensi yang berkaitan, penternak, petani dan nelayan adalah golongan yang tidak terkecuali kerana masing-masing mempunyai tugas sendiri dalam memastikan rantaian makanan berterusan dalam tempoh pelaksanaan sekatan pergerakan penuh.
“Kita harus segerakan suntikan kerana mereka selalu turun padang berdepan dengan masyarakat dan terdedah kepada jangkitan Covid-19,” katanya.

Beliau berkata demikian pada sidang akhbar selepas Majlis Perasmian Seminar Pengembangan Pertanian Kebangsaan 2021 secara dalam talian di Jabatan Pertanian, Jalan Lundang di sini hari ini. – K! ONLINE


MB Selangor junjung titah adakan sidang DUN
Oleh ABDUL RAZAK IDRIS

17 Jun 2021, 3:55 pm
SHAH ALAM – Kerajaan negeri akan melaksanakan persidangan Dewan Undangan Negeri (DUN) Selangor secepat mungkin selaras titah baginda Yang di- Pertuan Agong, Al-Sultan Abdullah Ri’ayatuddin Al-Mustafa Billah Shah dan juga titah Raja-Raja Melayu terhadap persoalan semasa dalam negara.
Menurut Menteri Besar Selangor, Datuk Seri Amirudin Shari, beliau akan mengadakan perbincangan dengan Speaker Dewan Negeri Selangor hari ini bagi memulakan perancangan pelaksanaan titah tersebut.
“Selanjutnya, saya akan mempersembahkan hasil perbincangan itu kepada Sultan Selangor Sultan Sharafuddin Idris Shah untuk perkenan baginda.
“Justeru saya percaya titah Al-Sultan Abdullah dan Raja Raja Melayu agar Dewan Rakyat dan DUN segera bersidang adalah selaras dengan aspirasi rakyat agar usaha menangani Covid-19 dapat dinilai dan dibahas penambahbaikannya di samping memelihara keluhuran Perlembagaan Persekutuan,” katanya dalam kenyataan hari ini.
Menurut Amirudin, beliau mewakili kerajaan negeri menjunjung kasih atas segala titah Al-Sultan Abdullah dan juga titah Raja-Raja Melayu melambangkan keprihatinan dan kepedulian baginda semua terhadap nyawa dan kehidupan rakyat dan titah tersebut adalah amat dihargai dan dinantikan.
Beliau berkata, ini jelas menunjukkan baginda Tuanku semua tidak pernah terpisah daripada realiti serta keluh-kesah rakyat Malaysia seluruhnya.

“Saya dengan ini mengalu-alukan dan menyanjung tinggi pendirian Yang di-Pertuan Agong dan Raja-Raja Melayu dalam mempertahankan keluhuran sistem demokrasi berperlembagaan dalam negara.
“Ini bagi memastikan proses semak dan imbang antara cabang eksekutif, legislatif dan kehakiman dapat dilaksanakan secara berterusan,” ujarnya. – K! ONLINE


Ika Ekora, suami didakwa cederakan anak
Oleh MUHAMMAD AYMAN GHAFFA

17 Jun 2021, 3:20 pm
PASIR MAS – Seorang usahawan kosmetik bersama suaminya didakwa di Mahkamah Majistret di sini hari ini atas pertuduhan menyebabkan kecederaan kepada anak perempuannya Isnin lalu.
Tertuduh, Nurul Atikah Hanafi, 33, atau lebih dikenali sebagai Ika Ekora dan suaminya, Mohd. Hairie Razali, 33, bagaimanapun mengaku tidak bersalah selepas pertuduhan terhadap mereka dibacakan di hadapan Majistret Muhammad Yusoff Abdullah.
Mengikut pertuduhan, kedua-dua tertuduh didakwa telah menyebabkan kecederaan kepada anak perempuannya yang berusia 16 tahun tiga bulan.
Kesalahan itu di sebuah rumah di Kampung Pauh, Pasir Mas kira-kira pukul 4.30 petang pada 14 Jun lalu.
Tertuduh didakwa mengikut Seksyen 323 Kanun Keseksaan yang memperuntukkan hukuman penjara sehingga satu tahun atau denda maksimum RM2,000 atau kedua-duanya jika sabit kesalahan.
Pendakwaan dikendalikan oleh Timbalan Pendakwa Raya, Mohd. Hakimie Ab. Hadi manakala kedua-dua tertuduh diwakili peguam, Muhammad Hasif Hassan.

Terdahulu, Mohd. Hakimie tidak menawarkan sebarang jaminan terhadap kedua-dua tertuduh.
Muhammad Hasif dalam rayuannya memohon supaya kedua-dua anak guamnya diberikan jaminan kerana Nurul Atikah sedang mengandung lima bulan.
Katanya, tertuduh juga telah memberi kerjasama kepada pihak polis sepanjang siasatan dijalankan.
Mahkamah membenarkan ikat jamin sebanyak RM9,000 untuk setiap tertuduh dengan seorang penjamin selain kedua-dua tertuduh perlu melapor diri di Balai Polis Pasir Mas dua kali sebulan.
Mahkamah turut menetapkan 18 Ogos depan sebagai tarikh sebutan semula kes.
Akhbar Kosmo! hari ini melaporkan, berang dengan status yang dimuat naik anaknya di aplikasi WhatsApp dipercayai punca seorang usahawan kosmetik hilang sabar lalu memukul mangsa dalam kejadian di rumah mereka di Kampung Pauh, Pasir Mas pada Isnin lalu.
Lebih malang lagi, dalam kejadian pada pukul 4.30 petang itu, remaja perempuan berusia 16 tahun tersebut turut dipukul oleh bapa tirinya yang berusia 33 tahun. – K! ONLINE


Menara atasi masalah capaian internet siap tahun depan
Oleh NUR SHARIEZA ISMAIL

17 Jun 2021, 3:50 pm
CYBERJAYA – Sebuah menara akan dibina oleh syarikat penyedia perkhidmatan telekomunikasi Celcom di Kampung Apin-Apin sebagai usaha bagi mengatasi masalah capaian internet yang dihadapi penduduk di Kampung Ranggom, Keningau Sabah.
Suruhanjaya Komunikasi dan Multimedia Malaysia (MCMC) dalam satu kenyataan berkata, pembinaan menara itu dijangka siap pada bulan April tahun hadapan.
Katanya, sebelum ini satu pertemuan antara pihaknya dan wakil penyedia perkhidmatan terdiri daripada Celcom, Digi, Maxis dan YTL dengan penduduk dan seorang pelajar tingkatan lima kampung berkenaan telah diadakan.
“Semasa lawatan tersebut, ujian kelajuan jalur lebar turut dijalankan di kawasan rumah pengadu dan hasil ujian mendapati liputan di lokasi adalah tidak memuaskan.
“Bagaimanapun, sebagai langkah sementara dalam meringankan kesusahan yang dihadapi murid tersebut, kerja-kerja pengoptimuman akan dijalankan oleh pihak Maxis di lokasi menara terdekat iaitu di Kampung Labak Baru Bingkor,” katanya.
Kampung Sungai Apin-Apin terletak lebih kurang 0.77 kilometer (km) dari Kampung Ranggom, Keningau. -K! ONLINE


Vaksin pekerja industri dipertingkat Julai ini
Oleh MOHD SYALMIZI HAMID

17 Jun 2021, 3:11 pm
SEBERANG PERAI – Kementerian Perdagangan Antarabangsa dan Industri (MITI) akan mempertingkatkan pemberian vaksin kepada pekerja sektor industri menerusi Program Imunisasi Industri Kerjasama Awam-Swasta (PIKAS) Covid-19 pada Julai.
Menterinya, Datuk Seri Mohamed Azmin Ali berkata, ia susulan jaminan yang diberikan Menteri Kesihatan, Datuk Seri Dr. Adham Baba serta Menteri Sains, Teknologi dan Inovasi, Khairy Jamaluddin semalam untuk mempertingkatkan bekalan vaksin negara dalam jumlah berkali ganda pada bulan depan dan Ogos ini.
“Sudah tentu kita mahu sebahagian ini diperuntukkan kepada sektor ekonomi.
“Walau bagaimanapun, keutamaan adalah bagi melancarkan program Program Imunisasi COVID-19 Kebangsaan (PICK) kerana itu juga penting untuk mempercepatkan proses imunisasi membabitkan petugas barisan hadapan, kumpulan terdedah, orang kelainan upaya dan masyarakat umum.
“Namun, pada masa sama kita ingin melihat apabila mencapai imuniti kelompok, sektor-sektor ekonomi akan dibuka secara berperingkat,” katanya kepada pemberita hari ini.
Beliau berkata demikian selepas melakukan tinjauan di Pusat Pemberian Vaksin (PPV) Program Imunisasi Industri Kerjasama Awam-Swasta (PIKAS) Covid-19 bagi petugas sektor ekonomi di Jawi, Nibong Tebal di sini.

Turut hadir ialah Ketua Menteri, Chow Kon Yeow.
Sementara itu, beliau berkata, setakat ini MITI menerima permohonan daripada 1,200 buah syarikat bagi menyertai PIKAS membabitkan kira-kira 200,000 pekerja di seluruh negara.
Menurut Mohamed Azmin, pihaknya turut menyasarkan lebih dua juta pekerja dalam sektor pembuatan di negara ini dapat mencapai imuniti kelompok selewat-lewatnya September depan. – K! ONLINE


Babi paling terkenal dalam sejarah mati pada usia tua
Oleh KOSMO!

17 Jun 2021, 3:58 pm
BEIJING – Seekor babi yang menjadi ikon negara China selepas terselamat di bawah timbunan runtuhan selama 36 hari susulan gempa bumi pada 2008, mati pada usia 14 tahun sekali gus mengundang kesedihan orang ramai hari ini.
Zhu Jianqiang yang bermaksud ‘Babi Gagah’ melonjak popular setelah ia  ditemui masih hidup selepas gempa bumi kuat berukuran 7.9 pada skala Richter menggegarkan  wilayah Sichuan, barat daya China pada 12 Mei 2008.
Gempa bumi itu mengakibatkan hampir 90,000 orang sama ada terkorban atau hilang, manakala kisah babi itu dianggap sebagai simbol kecekalan dalam usaha untuk terus hidup.
Beberapa saksi berkata, Zhu Jianqiang hilang begitu banyak berat badan dan kelihatan seperti seekor kambing ketika ditemui.
Sebuah muzium tempatan dekat bandar Chengdu telah membeli babi popular itu pada harga 3,008 yuan (RM1,934)  dan dipelihara untuk dijadikan sebagai tarikan pelancong.
Haiwan itu mati kerana ‘usia tua dan keletihan’ malam semalam, kata pihak muzium di laman sosial China, Weibo.

Jika dibandingkan dari sudut usia manusia, babi itu sudah berusia 100 tahun, lapor akhbar Global Times.
Paparan di Weibo bersama tanda pagar ‘Babi Gagah Sudah Mati’ merekodkan hampir 300 juta tontonan menjelang tengah hari ini dan semakin meningkat.
 Zhu Jianqiang dilabelkan sebagai ‘babi paling terkenal dalam sejarah’. – Agensi


Tiga termasuk dua kanak-kanak dipatuk ular
Oleh MOHD YUNUS YAKKUB

18 Jun 2021, 10:28 pm
SABAK BERNAM – Tiga termasuk dua kanak-kanak terselamat selepas dipatuk ular tedung tikus dalam kejadian di Tali Air 7 Ban Lesen Sekinchan di sini hari ini.
Ketiga-tiga mangsa adalah Norumira Hidayu Mokthtar, 26; Umar Zikri Mohamad Reza,3, dan Alia Raisha Rosek berusia setahun bagaimanapun dilaporkan stabil selepas menerima rawatan di Hospital Tanjong Karang.
Penolong Pengarah Operasi Bomba Selangor, Hafisham Mohd. Noor berkata, seramai tiga anggota dikejarkan ke lokasi kejadian sebaik menerima panggilan kecemasan pukul 7.26 malam.
Katanya, pihaknya yang tiba tiga minit kemudiannya dimaklumkan oleh jiran memaklumkan kesemua mangsa telah dibawa ke hospital oleh suami Norumira.
“Ular berkenaan berjaya ditangkap di dalam bilik air sebuah rumah sebelum dilepaskan di kawasan yang lebih selamat. Kita dimaklumkan ular tersebut bukan jenis berbisa,” katanya dalam kenyataan hari ini.
Jelas beliau, ketiga-tiga mangsa yang dilaporkan stabil telah dibenarkan pulang ke rumah. – K!ONLINE


Terperangkap dalam timbunan sampah dikumpul dalam flat
Oleh MOHD SYALMIZI HAMID

18 Jun 2021, 9:17 pm
GEORGE TOWN – Tindakan seorang lelaki warga emas yang gemar mengumpul sampah di dalam rumahnya di Apartmen Bukit Saujana, Paya Terubong di sini hampir memakan diri apabila dia dilaporkan terperangkap di dalam timbunan itu semalam.
Difahamkan lelaki berusia 70 tahun itu mengumpul sampah dan barang terpakai berkenaan di dalam rumah yang didiaminya bersendirian sejak kira-kira 10 tahun lalu.
Kejadian itu disedari kira-kira pukul 8 malam oleh anak mangsa yang menyedari bapanya terperangkap di dalam rumahnya di tingkat 12 selepas dia gagal keluar.
Menurut Ketua Operasi dari Balai Bomba dan Penyelamat Paya Terubong, Mohd. Sarmizi Jusoh, pihaknya yang tiba di lokasi kejadian mendapati rumah berkenaan dilitupi sepenuhnya oleh timbunan sampah sehingga pintu tidak boleh dibuka.
“Bomba terpaksa mengambil masa kira-kira 50 minit bagi membawa mangsa keluar dengan memotong jeriji besi menggunakan peralatan khas.
“Mangsa dikatakan tinggal seorang diri dan sudah lama tidak keluar dari rumahnya,” katanya ketika dihubungi hari ini.

Beliau berkata, lelaki itu yang tidak mengalami sebarang kecederaan kemudiannya diserahkan kepada pihak hospital bagi tindakan lanjut. – K! ONLINE


Matahari terbit arah utara bukan petanda kiamat
Oleh MOHD AZLI ADLAN

18 Jun 2021, 9:31 pm
KUALA TERENGGANU – Fenomena matahari didakwa terbit dari arah utara yang menimbulkan kekecohan di Jeneponto yang terletak di selatan Sulawesi, Indonesia semalam bukanlah petanda hari kiamat.
Penyelidik Fakulti Pengajian Kontemporari Islam Universiti Sultan Zainal Abidin (UniSZA), Prof. Madya Dr. Roslan Umar berkata, sebaliknya, ia merupakan fenomena biasa pergerakan matahari sepanjang tahun yang berubah-ubah mengikut bulan.
“Kedudukan matahari dilihat tidak tetap pada satu tempat sama sepanjang tahun. Ia disebabkan paksi bumi mencondong 23.5 darjah ketika mengorbit matahari.
“Fenomena ini akan berulang setiap tahun dengan matahari akan sentiasa kembali ke titik terbitnya,” katanya ketika dihubungi Kosmo! di sini hari ini.
Sebelum ini, satu rakaman video yang memperlihatkan matahari terbit dari utara yang berlaku di Jeneponto semalam tular di media sosial termasuk di negara ini.
Kompas.com melaporkan, seorang guru di Madrasah Aliyah Negeri (MAN) Binamu Jeneponto yang menyaksikan kejadian itu telah merakamnya menggunakan telefon bimbit dan memuat naik ke media sosial.

Roslan yang juga Felo Institut Penyelidikan Alam Sekitar Pantai Timur UNISZA berkata, fenomena pergerakan matahari itu lebih mudah disedari oleh individu yang menjemur pakaian di setiap pagi.
Pakar ilmu falak berkenaan juga memberitahu, matahari hanya akan kelihatan terbit dan terbenam masing-masing betul-betul tepat di ufuk timur dan barat hanya pada bulan Mac dan September.
“Fenomena pergerakan matahari tersebut juga lebih mudah diperhatikan di negara-negara yang berada berhampiran garisan khatulistiwa seperti Malaysia dan sekitarnya.
“Sehubungan itu, saya menasihatkan orang ramai agar bertabayun atau menyelidiki dahulu sebelum mempercayai atau menyebarkan sumber tidak sahih di media sosial. – K! ONLINE


Galeri China minta maaf senaraikan wanita berdasarkan paras rupa
Oleh KOSMO!

18 Jun 2021, 9:11 pm
BEIJING – Sebuah galeri seni disokong pemerintah di Shanghai memohon maaf hari ini kerana mempromosi hasil seni yang menyenaraikan beribu-ribu wanita berdasarkan rupa paras mereka susulan kecaman di media sosial.
Galeri OCAT menyatakan, pihaknya telah menarik balik karya seni berjudul Uglier and Uglier atau ‘semakin hodoh dan semakin hodoh’  itu. Karya artis seni lelaki, Song Ta itu dikecam kerana menghina wanita.
Karya itu berupa rakaman video selama beberapa jam yang menampilkan kira-kira 5,000 gambar wanita dan dirakam di kampus sebuah universiti. Ia memaparkan senarai kedudukan wanita berdasarkan tanggapan artis seni tersebut tentang kecantikan paras rupa mereka.
Hasil seni itu yang ditayangkan di beberapa pertunjukan sejak 2013, mencetuskan kemarahan netizen selepas OCAT mempromosikannya awal bulan ini. Pengguna media sosial menyatakan bahawa karya seni itu menghina wanita dan mencabuli privasi mereka.
“Ini sudah tahun 2021, bagaimana kamu masih boleh menganggap wanita sebagai objek nafsu tanpa perasaan malu?  Kata seorang pengguna laman sosial tempatan, Weibo
Karya seni itu mencatat  90 juta tontonan menjelang petang tadi.

Pada 2019, Song Ta memberitahu majalah Vice edisi China  yang kini ditutup bahawa dia dan beberapa pembantunya mengasingkan imej ribuan wanita dalam folder komputer menggunakan terma seperti ‘hodoh yang boleh dimaafkan’ dan ‘hodoh yang tidak dapat dimaafkan’.
“Saya berhak memberitahu perkara  yang benar,” katanya dalam satu wawancara bersama majalah itu. – AFP


Solat Jumaat secara berjemaah, 12 lelaki dikompaun
Oleh MUHD AFIQ AL-HAFIZ MAT YUSOF

18 Jun 2021, 8:39 pm
AMPANG JAYA – Seramai 12 lelaki dikenakan kompaun selepas berkumpul untuk mengadakan solat Jumaat secara berjemaah di sebuah rumah kedai di Taman Nirwana di sini hari ini.
Ketua Polis Daerah Ampang Jaya, Mohamad Farouk Eshak berkata, kesemua lelaki yang dikenakan kompaun tersebut terdiri daripada enam lelaki warga tempatan dan enam lelaki warga asing berusia dalam lingkungan 23 hingga 60 tahun.
“Siasatan awal mendapati, premis ini merupakan pejabat bagi syarikat pembersihan, kawalan keselamatan dan urusan kargo bagi tiga buah syarikat berlainan milik warga tempatan.
“Enam warga asing yang ditahan tersebut mempunyai dokumen pengenalan diri dan kesemua 12 individu berkenaan merupakan pekerja di syarikat berkenaan,” katanya dalam satu kenyataan di sini hari ini.
Mengulas lanjut, ketika pemeriksaan, kesemua mereka sedang berkumpul untuk mengadakan solat Jumaat secara berjemaah.
“Mereka didapati melakukan kesalahan berkumpul, tiada penjarakan fizikal dan mengadakan aktiviti yang tidak dibenarkan sebagaimana Peruntukan Peraturan 17 (1), Peraturan-Peraturan Pencegahan Dan Pengawalan Penyakit Berjangkit (Langkah-Langkah Didalam Kawasan Tempat-Tempat Jangkitan.) (No.3) 2021.

“Pemilik syarikat telah dikompaun sebanyak RM11,500 manakala pekerja lelaki dikenakan kompaun RM1,500 setiap sorang kerana pelanggaran Prosedur operasi standard (SOP) Perintah Kawalan Pergerakan (PKP). Sementara warga asing telah ditahan untuk tindakan lanjut,” jelasnya.
Tambahnya, polis turut memberi amaran kepada orang ramai agar tidak melanggar SOP PKP yang telah berkuat kuasa agar matlamat kerajaan untuk memutuskan rantaian COvid-19 dapat dilaksanakan. -K! ONLINE


PPV mega di SNBJ beroperasi Isnin ini
Oleh SUBKHI SUDARJI

18 Jun 2021, 11:09 pm
PUTRAJAYA – Kementerian Belia dan Sukan (KBS) bersedia menjadikan Stadium Nasional Bukit Jalil (SNBJ) sebagai sebuah lagi pusat pemberian vaksin (PPV) berskala besar bagi membolehkan lebih ramai rakyat mendapat dos vaksin khususnya di sekitar Lembah Klang.
Menterinya, Datuk Seri Reezal Merican Naina Merican berkata, PPV mega itu dijangka akan dapat mencapai kapasiti 10,000 sehari dan tumpuan akan diberikan kepada rakyat yang berusia 40 tahun ke bawah selain dijangka dapat beroperasi mulai Isnin ini.
Katanya, seluruh trek balapan stadium itu telah bertukar wajah menjadi ruang untuk urusan vaksinasi selaras dengan Pelan Pemulihan Negara yang diumumkan Perdana Menteri.
“Ini merupakan sebahagian daripada usaha bersama KBS dalam Program Imunisasi Covid-19 Kebangsaan melalui penggunaan fasiliti secara optimum,” ujarnya menerusi kenyataan di laman Facebook miliknya malam tadi.
Dalam perkembangan sama, Reezal turut memaklumkan bahawa Stadium Tertutup Axiata Arena telahpun digunakan sebagai PPV bermula 7 Jun lalu bagi tujuan yang sama. -K! ONLINE


Manusia boleh membiak di Marikh
Oleh KOSMO!

18 Jun 2021, 9:00 pm
WASHINGTON – Sekumpulan saintis mendapati sperma boleh bertahan di Marikh selama beratus-ratus tahun sekali gus meningkatkan potensi manusia boleh melahirkan bayi di Planet Merah itu kelak, lapor akbar New York Post semalam.
“Penemuan ini  penting kepada manusia untuk lebih maju dalam bidang penerokaan angkasa lepas ,” kata ketua penyelidik yang juga saintis di Universiti Yamanashi, Jepun, Profesor Sayaka Wakayama.
Beliau berkata demikian susulan kajian kesan radiasi terhadap sperma tikus yang dikeringkan dan disimpan di Stesen Angkasa Antarabangsa (ISS) selama enam tahun.
Komuniti saintis sebelum ini percaya radiasi di angkasa lepas akan memusnahkan sperma, menjadikan pembiakan sesuatu yang mustahil malah berisiko menyebabkan kanser.
Analisis terbaharu bagaimanapun mendapati  sperma cecair tikus itu berada dalam keadaan sihat walaupun selepas sekian lama berada di angkasa lepas.
Pasukan penyelidik Profesor Wayakama menjangkakan sperma yang dikeringkan itu mampu hidup di ISS sehingga 200 tahun.

Penemuan itu membuktikan bahawa manusia boleh membentuk kehidupan di planet berbeza, sesuatu yang dianggap penting oleh para saintis memandangkan sumber yang berkurangan.
“Apabila tiba masanya untuk berpindah ke planet lain, kita hanya perlu menjaga kepelbagaian sumber genetik, tidak hanya untuk manusia tetapi juga untuk binatang peliharaan dan domestik,” kata Wakayama.
Selain sperma, haiwan lasak tardigrade yang juga dikenali sebagai ‘beruang air’ dilaporkan dapat hidup selama 30 tahun tanpa makanan atau minuman dan bertahan pada suhu 302 Celsius, menyebabkan para penyelidik membuat kesimpulan bahawa ia juga mampu bertahan di planet lain. -Agensi


Anggota Kastam maut dilanggar lori
Oleh MOHD YUNUS YAKKUB

18 Jun 2021, 9:58 pm
KLANG – Seorang anggota Jabatan Kastam Diraja Malaysia (JKDM) maut selepas terbabit dalam satu kemalangan di Persiaran Sultan Hishamudin di Bandar Sultan Suleiman, hari ini.
Dalam kejadian kira-kira pukul 5.15 petang, mangsa lelaki berusia 29 tahun yang bertugas di Pelabuhan Utara meninggal dunia di lokasi kejadian akibat parah di kepala.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kemalangan berlaku apabila mangsa menunggang motosikal jenis Yamaha 125 sedang menuju ke Shah Alam dari Pelabuhan Utara.
Katanya, berdasarkan siasatan awal, mangsa dari arah belakang ingin memotong sebuah lori di depannya namun gagal sebelum bergesel dengan lori tersebut.
“Mangsa kemudiannya jatuh di lorong kiri sebelum dilanggar sebuah lagi lori.
“Akibat pelanggaran itu mangsa meninggal dunia di lokasi kejadian dan mayatnya dihantar ke Hospital Tengku Ampuan Rahimah ( HTAR ) untuk bedah siasat,” katanya di sini hari ini.

Jelasnya, dua pemandu lori berusia 29 dan 35 tahun itu tidak mengalami sebarang kecederaan dan kes disiasat mengikut Seksyen 41(1) Akta Pengangkutan Jalan 1987. – K!ONLINE


Pemandu selamat, treler minyak masak terbakar
Oleh DIYANATUL ATIQAH ZAKARYA

18 Jun 2021, 8:30 pm
MELAKA – Pemandu treler membawa muatan minyak masak terpakai nyaris rentung apabila kenderaan berat itu terbakar di Hentian Rehat dan Rawat (R&R) Ayer Keroh arah utara, di sini hari ini.
Dalam kejadian pukul 2.30 petang, pemandu berusia 57 tahun dilaporkan selamat kerana ketika kejadian dia sedang berehat di bangunan medan selera berhampiran.
Ketua Balai Bomba dan Penyelamat Ayer Keroh, Penolong Penguasa Bomba Mohamad Hamdan Sudin berkata, panggilan kecemasan diterima pada pukul 2.39 petang dan sepasukan 16 pegawai dan anggota dikejarkan ke lokasi.
“Setiba di lokasi, kita dapati sebuah treler membawa muatan minyak masak terpakai terbakar 70 peratus di bahagian hadapan kontena.
“Bagaimanapun, pemandu terselamat kerana tidak berada dalam kenderaan itu dan kebakaran dapat dikawal dalam masa 15 minit,” katanya ketika dihubungi hari ini.
Kebakaran dipercayai mula merebak di bahagian tayar hadapan treler.

Pada awalnya pemandu cuba memadam kebakaran menggunakan alat pemadam api, namun tidak berjaya.
Sementara itu, Ketua Jabatan Siasatan Penguatkuasaan Trafik negeri, Superintendan Hasan Basri Yahya memberitahu, kebakaran dipercayai berpunca daripada masalah ‘bearing’ tayar.-K! ONLINE


Disamakan dengan Richard Gere, Arash rasa malu
Oleh HANISAH SELAMAT

18 Jun 2021, 9:31 pm
PETALING JAYA – Pelakon Arash Mohamad mengakui berasa malu apabila ada penonton drama bersiri terbaharu, Scammer menyamakan dirinya dengan aktor Hollywood, Richard Gere.
Pelakon berusia 52 tahun itu berkata, dia terlalu kecil jika hendak hendak dibandingkan dengan bintang filem berkenaan namun dari sudut positif pujian khalayak menjadi bukti mereka mengikuti drama rantaian lakonannya Scammer yang kini sedang menemui penonton.
“Siapalah saya nak dibandingkan dengan Richard Gere. Apa pun terima kasih memberikan jolokan itu gara-gara watak Razman dalam Scammer yang mempunyai sisi putih dan hitam.
“Saya belum pun sampai ke tahap beliau malah tak sangka dan tak terfikir langsung dipanggil Richard Gere.
“Sokongan anda semua sangat saya hargai. Hakikatnya Scammer sarat pengajaran. sekali gus menyuntik info daripada terjebak dengan penipuan,” katanya dalam satu sesi temu bual virtual bersama media, hari ini.
Scammer siaran Astro Ria yang disiarkan bermula 24 Mei lalu berkisar mengenai aktiviti pengubahan wang haram membariskan Arash, Fasha Sandha, Kamal Adli, Siti Saleha, Hasnul Rahmat, Didie Alias, Nor Albaniah dan Nadia Brian.

Mengulas mengenai maklum balas penonton, katanya 99 peratus daripada komen dalam laman sosial menunjukkan watak bapa yang digalasnya cukup dibenci ramai.
“Saya bertuah dikelilingi ramai pelakon yang tahu tanggungjawab masing-masing. Itu memudahkan kerja, begitu juga dengan pengarah kami, Labu sampai setiap babak jadi cantik dibikinnya.
“Sebenarnya pengarah kerap tegur saya. Bila dia minta saya buat A, hati saya memberontak kerana saya nampak B lebih bagus. Tetapi nampaknya pengarah cakap betul sebab dalam skrin segala-galanya jadi ‘kena’,” katanya.
Ditanya mengenai komitmen sepanjang hampir tiga dekad bergelar anak seni, akuinya pelakon perlu kuat, tahan lasak dari segi mental dan fizikal selain jangan cepat melenting untuk berada kekal dalam industri.
“Bidang ini periuk nasi kita. Soal glamor pula akan datang kemudian sesudah sampai tahap orang tahu mutu lakonan kita. Jangan membalas komen ketika sedang marah, sebaliknya bertenang dulu.
“Zaman saya dan Fasha Sandha berbeza dengan era masa kini. Jadi kita kena jaga diri, jaga perilaku sebab apa yang kita buat sekejap saja boleh dikongsi dalam laman sosial,” tambah Arash lagi.
Sempat melayangkan nasihat buat bakat baharu, Arash memberikan Fasha sebagai pelakon contoh yang bukan saja berdisiplin malah fokus terhadap tugasan di lokasi.
“Fasha, Kamal dan ramai lagi di set saya nampak cukup komited. Mereka tak main telefon sementara menunggu babak, sebaliknya simpan semua gajet dan lebih selesa buat bacaan skrip.
“Sebagai pelakon, tak kira baharu atau lama sesi latihan amat penting kerana kita dapat berlatih dulu dan berbincang sesama kita, bukan lebih banyak masa layan sosial media kerana masa kerja kita kena fokus.
“Itu tabiat yang tidak baik,” tambahnya. Kalau perlu simpan saja gajet dalam beg supaya kita tak terganggu,” ulas bintang senior itu lagi. – K! ONLINE


Wanita Orang Asli dicekup edar dadah
Oleh DIYANATUL ATIQAH ZAKARYA

18 Jun 2021, 7:10 pm
MELAKA – Seorang wanita Orang Asli dan suaminya dicekup selepas dipercayai mengedar dadah jenis syabu di dalam serbuan di sebuah rumah di Kota Laksamana, di sini kelmarin.
Pasangan berusia 28 dan 29 tahun itu diberkas pada pukul 11 malam oleh sepasukan pegawai dan anggota Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Melaka.
Timbalan Ketua JSJN negeri, Deputi Superintendan Mohd. Akmal Abdullah berkata, ketika serbuan, kedua-dua suspek didapati sedang khayal menghisap dadah.
Katanya, pemeriksaan lanjut di premis juga menjumpai satu peket dadah dipercayai syabu seberat 51 gram bernilai RM5,000.
“Siasatan awal mendapati, wanita Orang Asli terbabit menjalankan kegiatan mengedar dadah jenis syabu bersama suaminya warga Indonesia di kawasan sekitar Tengkera.
“Hasil semakan mendapati suspek wanita yang tidak bekerja itu juga mempunyai satu rekod lampau atas kesalahan memiliki dadah dan pasangan itu mempunyai tiga anak berusia dua hingga tujuh tahun, namun kanak-kanak itu dijaga oleh adik suspek wanita di Muar, Johor ,” katanya.-K! ONLINE


Barangan lambat tiba akibat kesesakan di pelabuhan China
Oleh KOSMO!

18 Jun 2021, 6:30 pm
GUANGDONG, CHINA – Penularan wabak Covid-19 di selatan China  mengakibatkan beberapa pelabuhan utamanya sesak dan dikhuatiri akan melambatkan penghantaran kargo serta barangan ke serata lokasi di dunia, lapor CNN hari ini.
Keadaan itu dijangka menyebabkan gangguan rantaian bekalan menjelang musim jualan akhir tahun.
Situasi itu bermula bulan lepas apabila pihak berkuasa wilayah Guangdong membatalkan beberapa penerbangan, melaksanakan perintah berkurung dan menangguhkan perdagangan di sepanjang perairannya untuk mengawal kenaikan mendadak kes Covid-19.
Meskipun langkah itu berjaya menurunkan kadar jangkitan dengan operasi di pelabuhan dibuka semula, namun, kesan negatif terhadap perdagangan sudah berlaku.
Impak tersebut diburukkan lagi akibat penutupan Pelabuhan Yantian yang terletak kira-kira 80.5 kilometer ke utara Hong Kong.
Pelabuhan Yantian yang boleh mengendalikan sebanyak 36,000 kontena setiap hari telah ditutup selama hampir seminggu pada bulan lepas selepas berlaku penularan Covid-19 dalam kalangan pekerjanya.

Selepas dibuka semula, pelabuhan itu masih beroperasi dengan kapasiti rendah sehingga menyebabkan sejumlah besar kontena masih menanti untuk meninggalkan pelabuhan selain kapal-kapal turut menanti untuk berlabuh.
Kesesakan itu mengakibatkan kontena di pelabuhan-pelabuhan di Guangdong termasuk Shekou, Chiwan dan Nansha turut mengalami kelewatan.
Kesemua pelabuhan itu terletak sama ada di Shenzhen atau Guangzhou, yang merupakan pelabuhan kontena  keempat dan kelima terbesar di dunia.
“Kesesakan di Pelabuhan Yantian menambahkan lagi masalah yang telah pun membelenggu rantaian bekalan global.
“Keadaan ini akan menyebabkan orang ramai tidak dapat membeli barangan kegemaran mereka ketika jualan akhir tahun nanti,” ujar Ketua Penganalisis Perkapalan Bimco, Peter Sand.
Setakat semalam, lebih 50 kapal kontena masih menanti untuk berlabuh di Delta Sungai Mutiara Luar Guangdong, yang merupakan kesesakan terbesar sejak 2019.
Pelabuhan itu juga gagal untuk mengendalikan sejumlah 357,000 kontena sejak Mei lepas, melebihi jumlah keseluruhan kapal kontena yang terjejas dalam insiden penutupan Terusan Suez pada Mac lepas. – AGENSI


Polis cari individu patahkan sayap 10 burung undan
Oleh KOSMO!

18 Jun 2021, 8:06 pm
ORANGE, CALIFORNIA – Lebih 30 ekor burung undan perang ditemui cedera   di California, Amerika Syarikat, yang membawa kepada pemburuan dalang melakukan perbuatan tidak berperikemanusiaan itu, lapor akhbar New York Post semalam.
Kesemua 32 ekor burung air itu muncul di Pantai San Clemente dan Huntington baru-baru ini, dan daripada kesemua itu, 10 daripadanya mengalami patah tulang.
“Seseorang dengan sengaja telah mematahkan sayap burung-burung undan tersebut.
“Kami memerlukan bantuan anda untuk mencari dalang yang melakukan perbuatan tidak berperikemanusiaan ini. Sila jadi mata dan telinga kami,” kata Pusat Penjagaan Tanah Lembap dan Hidupan Liar dalam satu hantaran di Facebook.
Sementara itu, seorang doktor haiwan, Elizabeth Wood berkata, kecederaan yang dialami burung-burung undan itu adalah serius sehingga memerlukan pembedahan kecemasan dan penjagaan jangka panjang.
“Seekor burung undan terpaksa menjalani pembedahan kecemasan dengan segera untuk mengeluarkan kesemua serpihan yang memasuki lukanya yang terbuka.

“Selain itu, terdapat juga tulang yang terkeluar menerusi kulit dan sayap yang dipulas ke arah bertentangan,” ujarnya.
Susulan insiden tersebut, Jabatan Ikan dan Hidupan Liar California menawarkan ganjaran berjumlah AS$500 (RM2,069) bagi individu yang tampil memberikan maklumat mengenai perbuatan kejam itu.
Bagaimanapun, setakat ini tiada sebarang klu, suspek, motif atau bukti yang ditemui. – AGENSI


Tiga lagi PKPD di Sabah, Kelantan
Oleh MOHD RIDZAUDDIN ROSLAN

18 Jun 2021, 7:15 pm
PETALING JAYA- Kerajaan bakal mengenakan tiga lagi Perintah Kawalan Pergerakan Diperketatkan (PKPD) melibatkan tiga kawasan masing-masing dua di Sabah dan satu di Kelantan.
Menteri Kanan Keselamatan, Datuk Seri Ismail Sabri Yaakob berkata, ketiga-tiga PKPD itu akan dikuatkuasakan bermula 20 Jun hingga 3 Julai depan.
“PKPD di Sabah melibatkan Grace Villa Condo, Sembulan di Kota Kinabalu dan Projek Perumahan Rakyat Termiskin (PPRT) Kampung Pasir Putih, Putatan.
“Bagi negeri Kelantan pula, PKPD itu akan dikenakan di Taman Sri Purnama, Mukim Padang Pak Amat, Pasir Puteh,” katanya di sini tadi.
Katanya, prosedur operasi standard (SOP) PKPD terbabit adalah sama seperti yang diumumkan kerajaan sebelum ini. -K! ONLINE


Lelaki bersenjata pisau samun kedai runcit diburu
Oleh NUR AMALINA AZMAN

18 Jun 2021, 7:22 pm
LANGKAWI – Polis memburu seorang lelaki yang dipercayai menyamun sebuah kedai runcit dengan senjata pisau di Jalan Bohor Tempoyak di sini semalam.
Dalam kejadian pada pukul 6.30 petang itu, suspek yang memakai topi keledar memasuki premis tersebut dan dilihat berlegar-legar sebelum menghampiri kaunter bayaran.
Ketua Polis Daerah Langkawi, Asisten Komisioner Shariman Ashari berkata, lelaki itu mengacukan pisau ke arah juruwang dan mengarahkan supaya menyerahkan wang.
“Suspek segera beredar selepas memperoleh wang,” katanya ketika dihubungi di sini hari ini.
Ekoran kejadian itu, kedai runcit tersebut mengalami kerugian RM600. – K! ONLINE


Sanggup bayar RM1,400 untuk rentas daerah
Oleh ASLIZA MUSA

18 Jun 2021, 6:26 pm
KAMPAR – Empat lelaki termasuk tiga warga Indonesia ditahan kerana gagal mengemukakan dokumen rentas daerah dalam satu sekatan jalan raya (SJR) di Kilometer 43, Jalan Ipoh-Teluk Intan, Mambang Diawan di sini semalam.
Ketua Polis Daerah Kampar, Superintenden Hasron Nazri Hashim berkata, lelaki tempatan yang ditahan itu berusia 31 tahun manakala tiga lelaki Indonesia masing-masing berusia 22 tahun.
Katanya, kesemua mereka yang menaiki kereta jenis Proton Wira ditahan ketika melalui SJR tersebut untuk ke Ipoh pada pukul 10 malam.
“Kereta berkenaan ditahan kerana melanggar prosedur operasi standard (SOP) Perintah Kawalan Pergerakan (PKP) iaitu membawa penumpang lebih had.
“Pemeriksaan ke atas lelaki tempatan itu mendapati dia tidak mempunyai dokumen rentas daerah manakala tiga warga Indonesia itu pula tidak memiliki dokumen pengenalan diri yang sah,” katanya di sini hari ini.
Menurut beliau, kompaun RM5,000 dikeluarkan terhadap pemandu kereta tersebut mengikut Peraturan 4(1) Peraturan-Peraturan Pencegahan dan Pengawalan Penyakit Berjangkit (PPPPPB) (Langkah-langkah Dalam Kawasan Tempat Jangkitan) 2021.

Katanya, siasatan ke atas tiga lelaki warga Indonesia itu menyatakan telah membayar RM400 kepada pemandu sebagai tambang perjalanan ke Ipoh dan baki RM1,000 lagi akan dilunaskan sebaik sahaja tiba di bandar tersebut.-K! ONLINE


Harimau ‘makan tuan’ di Afrika Selatan
Oleh KOSMO!

18 Jun 2021, 7:38 pm
CAPE TOWN, Afrika Selatan – Seorang penjaga zoo maut dibaham seekor harimau Siberia selepas pagar elektrik di taman haiwan Seaview Predator Park di bandar Port Elizabeth dimatikan, lapor akhbar The Sun semalam.
David Solomon, 52, digigit beberapa kali, manakala lehernya patah selepas diserang harimau itu.
Jasper yang merupakan seekor harimau Siberia yang ganas memanjat pagar elektrik setinggi 3.6 meter itu ketika arus elektrik dimatikan lalu menyerang Solomon.
Solomon yang sedar haiwan pemangsa seberat 306 kilogram itu sedang mengejarnya, cuba untuk memanjat sebuah pagar lain namun tidak berjaya selepas tubuhnya diseret ke bawah.
Selepas membaham penjaganya itu, Jasper melompat ke arah pagar lain dan membunuh seekor harimau jantan bernama Judah.
“Jasper merupakan harimau besar dan anda perlu berhati-hati dengannya. Namun, Solomon telah menjaga ia semenjak kecil dan amat sayangkan Jasper,” kata seorang bekas pekerja zoo itu.

Seorang jurucakap Seaview Predator Park berkata, semua staf di situ sedih dan juga trauma ekoran insiden tersebut.
“Kami merupakan sebuah keluarga besar dan pemergian Solomon menyebabkan kami bersedih hati dan trauma terutamanya pekerja dan sukarelawan yang ada di situ semasa kejadian,” katanya.
Pekerja zoo menambah, kejadian itu dipercayai berlaku akibat ‘dorongan hormon’ dan haiwan tersebut kini sedang berada dalam keadaan tenang.
Setakat ini, tiada perancangan untuk ‘menghapuskan’ Jasper dan pasukan polis Afrika Selatan sedang menyiasat kejadian itu. -Agensi


MCMC arah penyedia komunikasi baik pulih menara terbakar
Oleh NUR SHARIEZA ISMAIL

18 Jun 2021, 6:34 pm
CYBERJAYA – Suruhanjaya Komunikasi dan Multimedia Malaysia (MCMC) mengarahkan semua penyedia perkhidmatan yang berada di menara komunikasi di Menara Ladang Sibol B, Kota Tinggi, Johor melaksanakan kerja-kerja baik pulih dengan kadar segera.
MCMC berkata, kejadian berlaku kira-kira pukul 7.04 malam  melibatkan sebuah menara komunikasi milik pihak Maxis yang dikongsi bersama dengan Celcom.
“Kejadian kebakaran tersebut telah memusnahkan peralatan, bahagian kabin dan bekalan elektrik di menara berkenaan.
“Bagaimanapun, punca kebakaran di menara komunikasi berkenaan belum diketahui dan sedang dalam siasatan, ” katanya dalam kenyataan di sini hari ini.
MCMC berkata, berikutan daripada insiden tersebut, perkhidmatan terjejas serta gangguan liputan dijangka berlarutan untuk tempoh beberapa hari akan datang.
“Sebagai langkah sementara, Mobile Communications Vehicle dan Base Transceiver Station akan digerakkan ke lokasi kejadian untuk memberikan perkhidmatan sehingga kerja-kerja baik pulih siap yang sudah dimulakan sepenuhnya,” katanya.

Jelas MCMC, dijangkakan rangkaian komunikasi yang terjejas akan pulih sepenuhnya selewat-lewatnya pada Selasa depan. -K! ONLINE


Tonton Euro 2020 boleh, bersorak jangan
Oleh KOSMO!

18 Jun 2021, 7:30 pm
LONDON – Seorang pemilik bar di Britain kecewa apabila dia diberitahu akan didenda sebanyak £1,000 (RM5,745) jika pelanggannya bersorak, menjerit atau mengejek ketika menonton perlawanan bola sepak Euro 2020 di premisnya, lapor akhbar Daily Star semalam.
Leon Kelly yang merupakan pemilik sebuah bar di Darwen, England, didatangi pegawai penguatkuasa sebelum perlawanan England menentang Croatia minggu lepas, dan diberi amaran berkenaan larangan tersebut.
Menurutnya, dia diminta menghentikan pelanggan daripada mengejek, bersorak atau melaung kata-kata semangat ketika menonton aksi perlawanan bagi mengelakkan penyebaran wabak Covid-19.
“Saya melihat ke arah mereka dan terkejut.
“Bagaimana saya hendak melakukannya? Adakah saya perlu meminta pemain bola sepak di kaca televisyen supaya berhenti seketika sebelum menjaringkan gol supaya saya dapat memberi amaran kepada pelanggan agar berdiam diri?” soalnya.
Tambah Kelly, dia memberitahu pegawai-pegawai tersebut bahawa dia tidak berupaya untuk menghentikan pelanggan daripada bersorak jika pasukan England menjaringkan gol.

“Saya berkata kepada mereka, dendalah saya sekarang,” ujarnya.
Khemah di hadapan bar milik Kelly boleh menempatkan seramai 96 orang penonton yang ingin menonton perlawanan bola sepak Euro 2020. – Men Media/Daily Star
Kelly sebelum ini mendapat kebenaran untuk membuka sebuah khemah besar yang boleh memuatkan seramai 96 orang di hadapan bar miliknya.
Turut disediakan adalah dua skrin besar yang boleh menayangkan perlawanan Euro 2020 untuk ditonton beramai-ramai.
Sementara itu, Ketua Perkhidmatan Majlis Blackburn dan Darwen Borough untuk Alam Sekitar dan Perlindungan Awam, Gary Johnston berkata, keadaan khemah tersebut yang sebahagiannya tertutup akan  meningkatkan risiko penyebaran virus korona sekiranya orang ramai ‘menyanyi dan menjerit’.
“Para pegawai kami melakukan lawatan sebelum acara perlawanan berlangsung bagi memastikan tempat tersebut adalah selamat untuk orang ramai menonton bola sepak,” katanya. – AGENSI